**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Δεκεμβρίου 2022, ημέρα Πέμπτη και ώρα 16.15΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προεδρεύοντος και Βουλευτού-μέλους της, κ. Μιλτιάδη Χρυσομάλλη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις» (4η συνεδρίαση – β΄ ανάγνωση)

Στη συνεδρίαση παρέστησαν ο Υφυπουργός Εργασίας και Κοινωνικών Υποθέσεων, κύριος Παναγιώτης Τσακλόγλου, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Κυρίες και κύριοι συνάδελφοι, συνεχίζουμε στη β΄ ανάγνωση την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις».

Τον λόγο έχει η κυρία Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Ευχαριστώ πολύ, κ. Πρόεδρε. Έχουμε συζητήσει και ψηφίσει πολλά νομοσχέδια κατά τη διάρκεια της τρέχουσας κοινοβουλευτικής συνόδου. Σε κάποια από αυτά υπήρχε σύμπνοια απόψεων, κοινές θέσεις, ευρείες πλειοψηφίες. Σε άλλα από την άλλη, ήταν οι προσεγγίσεις μας τόσο διαφορετικές που αντικατόπτριζαν τη χαοτική διαφορά μεταξύ αυτών που πρεσβεύουμε εμείς και όσων πρεσβεύει η αντιπολίτευση.

Διαφορετικές οπτικές, διαφορετικές κοσμοθεωρίας θα έλεγα και αυτό το νομοσχέδιο που συζητάμε στην Επιτροπή μας και ολοκληρώνουμε σήμερα αυτό τον κύκλο και πάμε στην Ολομέλεια για ψήφιση είναι χαρακτηριστικό δείγμα αυτής της διαφορετικής στάσης μας, γιατί ακόμη και σε αυτό το νομοσχέδιο που για εμάς είναι αδιαμφισβήτητο, ρεαλιστικό και ακουμπά στην ουσία τους τα ζητήματα που πραγματεύεται, δε μπορούμε να συνεννοηθούμε.

Δεν είναι ένα αμφιλεγόμενο νομοσχέδιο. Έχει συγκεκριμένη δομή, λογική και αποτύπωμα και αντιμετωπίζει ένα υπαρκτό πρόβλημα. Αξιοποιούμε τη δημόσια περιουσία για τη δημιουργία κοινωνικών κατοικιών. Βλέπουμε και αναγνωρίζουμε τις ανάγκες της κοινωνίας. Δεν μένουμε στη θεωρία. Μέσα από καλές πρακτικές και βούληση κάνουμε ένα βήμα για να αντιμετωπίσουμε το πρόβλημα της ελληνικής στεγαστικής αγοράς. Διευρύνουμε το δυνατό περισσότερο τη βάση των ωφελουμένων σχετικά με την παροχή στέγης και μετουσιώνουμε σε πράξη τη στήριξη σε νέους και νέα ζευγάρια για στεγαστική αποκατάσταση.

Λύνει το πρόβλημα; Σίγουρα δεν είναι πανάκεια. Δεν κοροϊδεύουμε κανέναν. Δεν χαϊδεύουμε αυτιά. Είναι μέρος μιας ευρύτερης προσπάθειας αντιμετώπισης ενός μεγάλου προβλήματος που αφορά στη στέγαση και στη στήριξη γενικά των νέων. Τα έχουμε πει, τα έχουμε ξαναπεί και σε αυτήν εδώ την Επιτροπή, τα λέμε ξανά και σήμερα. Ήρθε ένα νομοσχέδιο μετά από πολλή δουλειά συλλογή και ανάλυση στοιχείων πριν φτάσουμε στις προτάσεις και τελικά στη νομοθέτηση. Δεν κάνουμε ούτε παρθενογένεση, ούτε αυθαίρετες εκτιμήσεις.

Το κυριότερο είναι ότι προχωράμε σε ουσιαστικές παρεμβάσεις. Δίνουμε λύσεις, λύσεις πραγματοποιήσιμες και κοστολογημένες, κανονικά κοστολογημένες και όχι, σαν το κοστολογημένο πρόγραμμα του ΣΥΡΙΖΑ. Αποτυπώσαμε την υφιστάμενη κατάσταση αγοράς στέγασης, την υφιστάμενη κατάσταση της ΔΥΠΑ, ως συνέχεια του πρώην ΟΕΚ, τα τρέχοντα προγράμματα στεγαστικών επιδομάτων του ΟΠΕΚΑ και τις σχετικές ανάγκες της κοινωνίας.

Αποτέλεσμα; Αυτό το νομοσχέδιο ξεπαγώνει, επανεκκινεί και είναι πολύ σημαντικό αυτό, τη στεγαστική πολιτική του κράτους. Θέτουμε σε εφαρμογή μια στρατηγική που περιλαμβάνει μέτρα που αξιοποιούν εθνικούς και ευρωπαϊκούς πόρους. Δίνει έμφαση περισσότερο στους νέους, γιατί αυτοί είναι που αντιμετωπίζουν εντονότερο πρόβλημα.

Δυσκολεύονται να φύγουν από την πατρική τους στέγη και η πρόσβαση στο τραπεζικό σύστημα για λήψη στεγαστικού δανείου είναι και αυτή δύσκολη. Είδαμε τι συμβαίνει και σε άλλες χώρες. Η συμπυκνωμένη εμπειρία τους είναι χρήσιμη. Πάντοτε βέβαια προσαρμόζοντας τη στα δεδομένα της ελληνικής πραγματικότητας.

Η ηλικία στεγαστικής ανεξαρτητοποίησης στην Ελλάδα είναι 31 έτη, την ίδια στιγμή που στην Ευρωπαϊκή Ένωση είναι 26. Έχουμε την πέμπτη χειρότερη επίδοση. Ακούσαμε κριτική για τα ποσοστά χρηματοδότησης, τα ποσά, τις ηλικίες, τα όρια. Είναι εύκολο να τάζεις τα πάντα σε όλους και να δίνεις το τίποτα. Το έχουμε ζήσει εξάλλου αυτό κατά τη διακυβέρνηση ΣΥΡΙΖΑ. Ειδικά, όταν βρίσκεσαι στην αντιπολίτευση, τότε αυτό είναι ακόμη πιο εύκολο.

Επειδή, όμως, έχουμε να κάνουμε με ζωές και με όνειρα νέων ανθρώπων, οφείλουμε να είμαστε προσεκτικοί στο τι λέμε και κυρίως στο τι μπορούμε να κάνουμε. Να είμαστε ρεαλιστές. Εμείς, λοιπόν, το δηλώνουμε ξεκάθαρα. Το κράτος κάνει μια νέα αρχή στη στεγαστική πολιτική εξαντλώντας τις δυνατότητες που υπάρχουν τη δεδομένη στιγμή κι εμείς θα θέλαμε να μπορεί το κάθε νέο ζευγάρι να έχει ένα δικό του σπίτι. Υπάρχει, ωστόσο, η γραμμή της επιθυμίας και της δυνατότητας. Βλέπουμε που τέμνονται και επειδή προσεγγίζουμε το θέμα σοβαρά, το σημείο εκείνο είναι που μας καθοδηγεί.

Όλοι θέλουμε στο μέλλον να δοθεί η δυνατότητα για επιπλέον δράσεις και δουλεύουμε γι’ αυτό. Πάμε να αποτυπώσουμε τώρα τα βασικά σημεία του νομοσχεδίου. Τι θεσμοθετούμε; Το πρόγραμμα «Σπίτι μου», ένα πρόγραμμα που ανακοινώθηκε από τον ίδιο τον Πρωθυπουργό στη Διεθνή Έκθεση Θεσσαλονίκης και προχωρά.

Μέσα από αυτό παρέχονται χαμηλότοκα ή άτοκα στεγαστικά δάνεια σε νέους και νέα ζευγάρια για την απόκτηση πρώτης κατοικίας. Δικαιούχοι είναι άτομα ηλικίας 25 μέχρι 39 ετών. Προϋποθέσεις συμμετοχής στο πρόγραμμα, να διαθέτουν συνολικό ετήσιο εισόδημα όχι μικρότερο από 10.000 ευρώ και όχι μεγαλύτερο από αυτό το οποίο αντιστοιχεί στο εισοδηματικό κριτήριο που ορίζεται για τη λήψη επιδόματος θέρμανσης. Να μη διαθέτουν ακίνητο κατάλληλο για κατοικία. Η αξία του ακινήτου που θα χρηματοδοτείται για αγορά δεν μπορεί να υπερβαίνει τις 200.000 ευρώ, όπως αυτή προσδιορίζεται στο συμβόλαιο αγοράς. Σχετικά με τους βασικούς όρους συναλλαγής, ισχύουν τα ακόλουθα. Το ακίνητο δεν μπορεί να υπερβαίνει τα 150 τετραγωνικά μέτρα και θα πρέπει να βρίσκεται εντός οικιστικής ζώνης σε οικοδομή με παλαιότητα τουλάχιστον 15 ετών. Επίσης, δεν μπορεί να ανήκει σε συγγενή πρώτου ή δευτέρου βαθμού του αγοραστή. Το δάνειο μπορεί να φτάσει μέχρι και τις 150.000 ευρώ και μέγιστη περίοδο αποπληρωμής 30 χρόνια. Θα μπορεί να καλύπτει έως και το 90% της αξίας του ακινήτου που αποκτάται. Το υπολειπόμενο θα πρέπει να καταβάλλεται από ιδίους πόρους του αγοραστή. Είναι σημαντικό το γεγονός ότι κατά το 75% το δάνειο χρηματοδοτείται από τη δημόσια υπηρεσία απασχόλησης και μάλιστα άτοκα, από τα αποθεματικά του πρώην ΟΕΚ και το 25% από τις τράπεζες.

Πρακτικά όσοι ενταχθούν στο πρόγραμμα θα πληρώνουν δόσεις στεγαστικού δανείου χαμηλότερη από το ενοίκιο που αντιστοιχεί στο σπίτι που επέλεξαν. Σημειώστε κάτι πολύ σημαντικό, αν ο δανειολήπτης είναι ή γίνει κατά τη διάρκεια του δανείου τρίτεκνος ή πολύτεκνος τότε απαλλάσσεται της υποχρέωσης καταβολής των τόκων του δανείου επί του επιτοκίου, αυτού του μέρους δηλαδή που του χορηγήθηκε από την τράπεζα, καθώς την υποχρέωση καταβολής αναλαμβάνει η ΔΥΠΑ, ως ένα ακόμη κίνητρο δημιουργίας μεγάλης οικογένειας στο πλαίσιο της αντιμετώπισης και του δημογραφικού προβλήματος.

Δεν ανοίγουμε την πόρτα στον εφιάλτη των κόκκινων δανείων, όπως μας κατηγορείτε, ούτε ωθούμε τη νέα γενιά στη μέγγενη των κόκκινων δανείων, αλλά δίνουμε την πρόσβαση στον τραπεζικό δανεισμό σε ανθρώπους και νοικοκυριά που υπό κανονικές συνθήκες δύσκολα θα πληρούσαν τα κριτήρια χρηματοδότησης που θέτουν οι τράπεζες. Μην ξεκινάμε με τη λογική παίρνω ένα δάνειο για να μην το πληρώσω. Σας ρώτησα και προχθές τί προτείνετε; Να απαγορευθεί η χορήγηση δανείων, γιατί κάποια από αυτά μπορεί στο μέλλον να κοκκινίσουν; Δεν έχουν λογική τέτοιες επισημάνσεις.

Είναι πολλά τα νέα ζευγάρια που θέλουν να αποκτήσουν ένα σπίτι και με τις παρούσες συνθήκες αδυνατούν. Αυτή η νομοθετική ρύθμιση αλλάζει τα δεδομένα. Το εξηγώ με είναι απλό παράδειγμα. Ένα ζευγάρι που θα αγοράσει ένα σπίτι αξίας 100.000 ευρώ θα πληρώσει μηνιαία δόση 275 με 285 ευρώ, αντί για 415 ευρώ που είναι η δόση για το ίδιο σπίτι με τα τρέχοντα επιτόκια της αγοράς. Επιπλέον, εισάγουμε την έννοια της κοινωνικής αντιπαροχής. Είναι η σύμπραξη του δημοσίου με ιδιώτες κατασκευαστές για αξιοποίηση οικοπέδων ή δομημένων κτιρίων ιδιοκτησίας φορέων της γενικής κυβέρνησης, που θα αναλάβουν οι ανάδοχοι την υποχρέωση να κατεδαφίσουν και την ανέγερση κοινωνικών κατοικιών.

Συνεχίζετε να μην κατανοείτε ή να μην θέλετε να κατανοήσετε ότι δεν χαρίζουμε τη δημόσια υπηρεσία σε κανέναν. Αξιοποίηση λέγεται. Διατίθεται η αδρανής ακίνητη περιουσία του δημοσίου, χωρίς να χάνεται η κυριότητα της γης σε μακροχρόνιες παραχωρήσεις προς ιδιώτες, που εξασφαλίζουν με συμβατικές υποχρεώσεις την κατασκευή σύγχρονων κατοικιών οι οποίες θα διαθέτουν με φθηνά ενοίκια. Ολλανδία, Αυστρία, Σουηδία, Ηνωμένο Βασίλειο, Κύπρος, ακόμη και η σοσιαλιστική Ισπανία αυτή την πρακτική κοινωνικής στέγης ακολουθούν και με επιτυχία.

Προσέξτε, η ΔΥΠΑ ως διάδοχος του πρώην Οργανισμού Εργατικής Κατοικίας διαθέτει περίπου δυόμισι χιλιάδες ακίνητα, εκ των οποίων τα 580 κατάλληλα προς αξιοποίηση. Εξηγήστε μας που στηρίζεται η θέση σας να μένουν αυτά τα ακίνητα αναξιοποίητα. Πουθενά. Δεν λέμε πως αύριο αυτά τα σπίτια θα είναι έτοιμα, συμπράττουμε με την ιδιωτική πρωτοβουλία και προσφέρουμε κοινωνική στέγη γρήγορα. Σε κάθε περίπτωση γρηγορότερα απ’ ότι στην περίπτωση που το δημόσιο θα έμπαινε μόνο του σε αυτή τη διαδικασία. Το αποτέλεσμα θα είναι προσιτά και ποιοτικά ακίνητα για τους δικαιούχους.

Συνεχίζω με το πρόγραμμα «Κάλυψη». Ένα πρόγραμμα που απευθύνεται σε ευάλωτους νέους 25 με 39 ετών, δικαιούχους του ελάχιστου εγγυημένου εισοδήματος, μέσω της εκμίσθωσης ακινήτων ιδιωτών για την κάλυψη στεγαστικών τους αναγκών. Την υλοποίηση αυτού του προγράμματος αναλαμβάνει η γενική γραμματεία κοινωνικής αλληλεγγύης και καταπολέμησης της φτώχειας η οποία και καταβάλει στους ιδιώτες τα μισθώματα για 3 έτη. Επίσης, το δημόσιο αναλαμβάνει και τις δαπάνες επισκευής των διαμερισμάτων αυτών όπου απαιτείται.

Επόμενη παρέμβαση, ανακαινίζω ενοικιάζω, για κενά σπίτια που χρηματοδοτείται από το πρόγραμμα δημοσίων επενδύσεων. Οι ιδιοκτήτες που θα συμμετέχουν στο πρόγραμμα θα έχουν και αυτοί πολλαπλά οφέλη. Πρώτα από όλα είναι εγγυημένο εισόδημα από το μίσθωμα που θα καταβάλει το κράτος προς αυτούς.

Επίσης, το κράτος θα αναλάβει και την επισκευή αυτών, όπου χρειάζεται. Τα κλειστά σπίτια θα τα παραχωρούν για πέντε χρόνια στο κράτος, το οποίο στη συνέχεια θα τα παραχωρεί σε νέους και νέα ζευγάρια. Είναι μια κατάσταση win win.

Για να επιδοτηθεί η ανακαίνιση ενός ακινήτου πρέπει να συντρέχουν τα εξής, να είναι μέχρι 100 τετραγωνικά σε αστικά κέντρα, ο ωφελούμενος να έχει το 50% της επικαρπίας ή πλήρους κυριότητας, το οικογενειακό φορολογητέο εισόδημα να μην ξεπερνά τις 40.000 ευρώ και η ακίνητη περιουσία τις 300.000 ευρώ. Πρέπει επίσης, η κατοικία να μην είναι δηλωμένη ως πρώτη κατοικία ούτε μισθωμένη και να φαίνεται ως κενή στο Ε2 του τελευταίου φορολογικού έτους. Η επιδότηση μπορεί να φτάσει μέχρι το 40% επί των τιμολογίων εργασιών και υλικών ανακαίνισης και έως 10.000 ευρώ.

Στέκομαι σε άλλη μια παρέμβαση του νομοσχεδίου, που δείχνει την αποφασιστικότητα του Υπουργείου Εργασίας και Κοινωνικών Υποθέσεων και της ίδιας της κυβέρνησης, να αξιοποιήσει κάθε αδρανές ακίνητο. Όλοι οι φορείς της γενικής κυβέρνησης υποχρεούνται να εξετάσουν τις παραχωρήσεις ακινήτων, που έχουν πραγματοποιήσει κατά χρήση και κυριότητα για την εκπλήρωση συγκεκριμένου δημοσίου σκοπού. Εάν ο σκοπός δεν έχει εκπληρωθεί εντός δεκαπενταετίας, τότε ο φορέας είναι υποχρεωμένος να την ανακαλέσει.

Από εκεί και πέρα, η αποκατάσταση των πυρόπληκτων στο Μάτι μπαίνει σε τροχιά υλοποίησης. Θεσμοθετούμε όλες τις απαραίτητες διαδικασίες, για να αξιοποιηθεί η δωρεά της Κυπριακής Δημοκρατίας. Μετά την τραγωδία και παρά τις δυσκολίες, είμαστε εδώ για να χτίσουμε την επόμενη μέρα. Δεν θέλω να αμφισβητήσω τις προθέσεις σας, αλλά δεν γίνεται να είστε απέναντι στους πάντες και τα πάντα, επικριτικοί σε κάθε προσπάθεια. Τα προσεγγίζετε όλα υπό το πρίσμα των κομματικών σας αναγκών, μόνο που αυτές έρχονται σε αντίθεση, κατά πως φαίνεται, με τις ανάγκες της κοινωνίας. Είμαστε ανοιχτοί να συζητήσουμε, να παρέμβουμε όπου χρειάζεται, να παρέμβουμε όμως με ρεαλιστικές προτάσεις που να κρύβουν ουσία και όχι πυροτεχνήματα. Δεν προσφέρονται όλα τα νομοσχέδια, για κομματική σπέκουλα. Σε όλα χρειάζεται η αλήθεια. Υπάρχουν όμως μερικά που ακουμπούν πλατιές μάζες και ευρύτερα στρώματα της κοινωνίας, τη νέα γενιά, που απαιτούν χαμηλούς τόνους και προσοχή για να μη δημιουργούνται λανθασμένες και ψεύτικες εντυπώσεις. Ένα τέτοιο νομοσχέδιο είναι και αυτό. Γι’ αυτό και σας καλώ, ενόψει της Ολομέλειας, να το στηρίξετε.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει η κυρία Θεανώ Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Συζητήσαμε πολλές φορές στην Επιτροπή αυτή, για αυτό το νομοσχέδιο και αναδείξαμε τα κεντρικά ζητήματα. Κυρίως όμως, μετά την ακρόαση των φορέων που ήταν πανωλεθρία για την κυβέρνηση, γιατί κανείς από τους φορείς εκτός από τις τράπεζες και από τη ΔΥΠΑ, δηλαδή από τον διορισμένο διοικητή από την κυβέρνηση του πρώην ΟΑΕΔ, δεν υποστήριξε αυτό το νομοσχέδιο, γιατί είπαν όλοι ότι δεν διαβουλεύτηκε με κανέναν από αυτούς ούτε καν με το σύλλογο πυρόπληκτων από το Μάτι.

Το νομοσχέδιο είναι καθαρά προεκλογικό, εξαπατά νέους φτωχούς και ευάλωτους, αφορά ελάχιστους. Δεν αντιμετωπίζει το τεράστιο στεγαστικό πρόβλημα της χώρας και δεν δίνει καμία άμεση λύση. Το 2023 οι 400.000 περίπου νέοι 24 έως 44 χρόνων, είναι που αντιμετωπίζουν τεράστιο πρόβλημα ενοικίου, γιατί τουλάχιστον το 70% και άνω του εισοδήματός τους το δαπανούν για έξοδα στέγης, νοίκι, νερό, ηλεκτρικό, κοινόχρηστα, ρεύμα, θέρμανση, ψύξη.

Αυτό δεν υπάρχει για την κυβέρνηση και πως να υπάρξει, όταν είναι σε ισχύ ο πτωχευτικός νόμος Μητσοτάκη, που απειλεί τα σπίτια όλων των νέων Ελλήνων και των γονέων τους, όταν δεν προστατεύεται η πρώτη κατοικία από πλειστηριασμούς και όσο δεν μπαίνει κανένας περιορισμός στην ανεξέλεγκτη εξάπλωση του Airbnb, που όπως ξέρετε εκτίναξε τα ενοίκια στο 32% μέσα σε ένα χρόνο, επιπλέον.

Όσο δεν υπάρχει λύση για αυτά, δεν υπάρχει απάντηση για το τεράστιο πρόβλημα που υπάρχει στην κοινωνία. Γι’ αυτό αντιπαραθέτουμε την πρόταση του ΣΥΡΙΖΑ, σε σχέση με την κατάργηση του πτωχευτικού νόμου, με την αμέσως ρύθμιση των χρεών προς την εφορία και τα ασφαλιστικά ταμεία με 120 δόσεις και κούρεμα μέρους του χρέους, πράγμα το οποίο ήδη έχουμε κάνει από την εποχή που ήμασταν στην κυβέρνηση, μόνιμο ολιστικό πλαίσιο διαχείρισης του ιδιωτικού χρέους με λειτουργία αυτοματοποιημένης πλατφόρμας και τα έχουμε αναπτύξει αναλυτικά αυτά και προστασία βεβαίως της πρώτης κατοικίας, ώστε να διατηρούνται όλες οι πρόνοιες του νόμου Κατσέλη Σταθάκη.

Δεύτερον. Προτείνουμε τον έλεγχο της δραστηριότητας του Airbnb. Δηλαδή, απαγόρευση της δραστηριότητας του Airbnb στα νομικά πρόσωπα. Αντίθετα, επιτρέπουμε στα φυσικά πρόσωπα, δηλαδή στους Έλληνες πολίτες που έχουν 2-3 ακίνητα, να τα βάλουν στο Airbnb.

Συγχρόνως, προτείνουμε τη μεικτή μίσθωση για τις τουριστικές περιοχές:

Οκτώ με εννέα μήνες ως κατοικία, κυρίως για δημόσιους λειτουργούς με εποχική εργασία ή για φοιτητές και ούτω καθεξής.

Και τρεις έως τέσσερις μήνες, με Airbnb.

Οι φορείς συμφώνησαν ότι το πρόβλημα δεν λύνεται με δάνεια για 2.500 κατοικίες. Αυτό είναι όλο και όλο το πρόγραμμα, που λέει η Κυβέρνηση, σε 400.000 νέους, ότι θα τους λύσει το πρόβλημα αν πάρουν δάνειο. Και το λύνει με 2.500 κατοικίες. Πόσα είναι αυτά τα άτομα, κύριε Υπουργέ; Πέστε μας, επιτέλους. Είναι 3.000, 4.000;

Όμως, οι σημερινοί νέοι, με αυτό το Πρόγραμμα, μπαίνουν στην παγίδα, στη μέγγενη των «κόκκινων» δανείων. Διότι, γιατί αν δεν πάρουν ένα μεγάλο δάνειο – δηλαδή, πάνω από 150.000 έως 200.000 ευρώ - τότε δεν μπορούν να αντιμετωπίσουν, σε βάθος χρόνου, τις ανάγκες τους. Καταλαβαίνετε ότι το σπίτι που θα πάρουν θα τους είναι άχρηστο. Αν, πάλι, πάρουν το δάνειο, τότε πρέπει να πληρώνουν 400-500 ευρώ, τουλάχιστον επί 30 χρόνια και να έχουν και στην τσέπη τους 15.000-50.000 ευρώ, για να τα δώσουν εφάπαξ, στην αρχή, ως προκαταβολή.

Τώρα, μπορεί μέσα σε αυτά τα 30 χρόνια να χάσουν το σπίτι τους; Και βέβαια, διότι η τράπεζα διαχειρίζεται ολόκληρο το δάνειο. Και, όπως αποκάλυψε η εκπρόσωπος των Τραπεζών, στη διαβούλευση των φορέων, το επιτόκιο θα είναι κυμαινόμενο. Σε τέτοιες εποχές, λοιπόν. Δηλαδή, αυτοί οι νέοι μπορεί να βρεθούν άνετα μέσα στη μέγγενη των «κόκκινων» δανείων. Αυτοί οι νέοι, που σήμερα βρίσκονται σε εργασιακή επισφάλεια, με την ακρίβεια, τον πληθωρισμό και την ενεργειακή κρίση να έχουν ροκανίσει, να έχουν φάει, τα εισοδήματά τους.

Όσο για τους δικαιούχους του ΚΕΑ (*Κοινωνικού Επιδόματος Αλληλεγγύης*), δηλαδή για τους ευάλωτους, αυτούς που δεν έχουν ούτε 200 ευρώ εισόδημα το μήνα -αυτοί είναι οι δικαιούχοι- τι υπόσχεστε στις χιλιάδες από αυτούς τους ανθρώπους, που φτωχοποιείτε συνέχεια; Χίλιες κατοικίες, από το Πρόγραμμα ΕΣΤΙΑ, οι οποίες θα κοστίζουν 7 εκατομμύρια ευρώ και οι οποίες αφορούν σε 410.000 άτομα δικαιούχους του ΚΕΑ.

Για τα δύο αυτά Προγράμματα, τα οποία είναι τα μόνα που αφορούν το 2023, καθώς -προσέξτε με- όλα τα άλλα προγράμματα του περιβόητου αυτού νομοσχεδίου δεν αφορούν το 2023. Αφορούν σε 3 χρόνια, σε 5 χρόνια και ούτω καθεξής. Μόνο γι’ αυτά τα 2 Προγράμματα, που αφορούν σε 3.500 κατοικίες, το κράτος θα πληρώσει 382 εκατομμύρια ευρώ. Είστε πολύ ακριβοί για ελάχιστους.

Εμείς λέμε: Για τους 24-44 ετών, διπλό επίδομα ενοικίου. Δηλαδή, θα δώσουμε 140 ευρώ το μήνα για το ένα άτομο. Έως 350 ευρώ το μήνα για δύο άτομα, με δύο παιδιά και για εισοδήματα 10.000 για τον ένα και έως 25.000 για τα δύο άτομα με δύο παιδιά. Αυτό ποιους καλύπτει; Καλύπτει 400.000 ανθρώπους και είναι και πιο φθηνό, 255 εκατομμύρια ευρώ.

Μας είπε ο κύριος Τσακλόγλου ότι «αυτά είναι τα ανέκδοτα του ΣΥΡΙΖΑ», όταν έχουμε κοστολογημένο κάθε 1 ευρώ που λέμε, αναλογικά, με βάση τις πλατφόρμες του επιδόματος ενοικίου, τις οποίες εμείς φτιάξαμε, εμείς δώσαμε και ξέρουμε πολύ καλά ποιους αφορά, ποιες ηλικίες και ποια εισοδήματα.

Από εκεί και ύστερα λοιπόν, αφήστε τα αυτά κρατηθείτε στο 1,7 δις που λέει ο Υπουργός σας-κρυπτόμενος αυτές τις ημέρες βέβαια. Συμμερίζομαι γιατί κρύβεται-μας είπε λοιπόν ότι το πρόγραμμα είναι 1,7 δις, ενώ πρόκειται γι’ αυτά τα υπερτιμημένα χρήματα. Λοιπόν τώρα, πάμε παρακάτω. Όπως τα υπόλοιπα προγράμματα είναι για μετά από τρία πέντε χρόνια και πάει λέγοντας, ποιο είναι το πρόγραμμα, «Ανακαινίζω-Νοικιάζω» που είναι διαφημιστικό προϊόν της κυβέρνησης, αφορά σε ελάχιστους ιδιοκτήτες με όρους που το καθιστούν ασύμφορο, γιατί λέει στον ιδιοκτήτη πάρε τόσες χιλιάδες, να φτιάξεις το ακίνητο σου υπό τον όρο ότι δεν το έχεις νοικιάσει τα πέντε τελευταία χρόνια, υπό τον όρο ότι είναι ξενοίκιαστο τα τελευταία τρία χρόνια, και δεν έχει επιδοτηθεί από κανένα πρόγραμμα τα πέντε τελευταία χρόνια και από κει και ύστερα, θα σε αφήσω να το νοικιάζεις εσύ χωρίς να του λες ούτε το ύψος του ενοικίου ή την υποχρέωση να μην εξώσει τον ενοικιαστή στο τέλος της τριετίας φαντάζομαι θα τύχω της ίδιας ευνοϊκής μεταχείρισης.

Επομένως, δεν επηρεάζετε σε τίποτα την αγορά ακινήτου, αφορά στην καλύτερη περίπτωση 12,5 χιλιάδες ακίνητα για 50 εκατομμύρια. Το πρόγραμμα τώρα όμως εδώ ερχόμαστε στα δύο πολύ σοβαρά θέματα, το πρόγραμμα της κοινωνικής παροχής και στο θέμα της αλλαγής χρήσης γης, με βάση τον διεπιστημονικό όρο κοινωνική κατοικία. Εξηγήσαμε ότι δεν υπάρχει ο όρος χρήσης γης κοινωνική κατοικία, ο όρος υπάρχει μόνο για την κατοικία, γιατί κανονίζουμε από τι παράγεται με ποιους όρους παράγεται η κατοικία, δεν καθορίζει αυτό τη χρήση γης.

Είπαμε το παράδειγμα, δεν είναι άλλο τα ξενοδοχεία των ιδιωτών, να πούμε λοιπόν όρος χρήσης γης ξενοδοχειακή, άλλο για τα ξενοδοχεία των ιδιωτών και άλλα για τα ξενοδοχεία του ΕΟΤ. Καταλαβαίνετε ότι για κάποιο λόγο γίνεται, γιατί γίνεται αυτή η ιστορία η οποία στην πραγματικότητα αλλάζει θα πω ακριβώς το ΠΔ 59/2018. Γιατί οικόπεδα του ΟΕΚ τα οποία βρίσκονται σε περιοχές που δεν έχουν χρήση κατοικίας, με βάση το ΠΔ 59/2018 δεν ήταν οικομήσιμα. Τώρα λοιπόν, γίνονται οικοδομήσιμα ως κοινωνική κατοικία σαφές;

Δεύτερον, αυτή είναι η μεγάλη απάτη, δίνεται με τη χρήση κοινωνική κατοικία να χτίζονται περιοχές που εξαιρούνταν μέχρι σήμερα από τη δόμηση κατοικίας όπως η αγροτική γη. Όπως τα εκτός σχεδίου πόλεως και πάει λέγοντας. Εδώ γίνεται μια τεράστια «μπίζνα» με τους εργολάβους. Και τι γίνεται με την κοινωνική αντιπαροχή. Γι’ αυτό πρέπει να τα διαβάσετε αυτά τα δύο μαζί. Τι γίνεται δηλαδή με τον όρο κοινωνική κατοικία και αλλαγή χρήσης γης, με βάση αυτό τον όρο-που είναι λάθος-και τι γίνεται με την κοινωνική αντιπαροχή.

Ποια είναι τώρα εδώ η μεγάλη εφεύρεση της κοινωνικής αντιπαροχής. Είναι αυτό που ξέρει ο ελληνικός λαός να το ξεχάσει, ότι δηλαδή έδινε το οικόπεδο του έπαιρνε από τα δέκα διαμερίσματα τα τέσσερα αντιπαροχή για τον εαυτό του ο καθένας μας, και τα έξι τα έπαιρνε ο εργολάβος αλλά ξεχάστε το. Το κράτος γενναιόδωρο, θα δώσει τα οικόπεδα στον εργολάβο αλλά δεν θα πάρει την εκμετάλλευση της αντιπαροχής ούτε του 30% ούτε το 60%. Αυτή την εκμετάλλευση θα την κάνει ο εργολάβος. Άρα, το διαχειρίζεται ο εργολάβος για 200 χρόνια, άγνωστο θα το πει η ΚΥΑ, θα το πει ο διαγωνισμός, δεν ξέρουμε 99 χρόνια μήπως; Και με άγνωστο ενοίκιο, πως θα τα ενοικιάζει σε ποιους θα τα νοικιάζει ο εργολάβος με ποιο ενοίκιο θα τα νοικιάζει;

Είναι εδώ το μεγάλο κόλπο. Παίρνουμε τη δημόσια γη και τη χαρίζουμε σε εργολάβους για άγνωστο χρονικό διάστημα. Όλοι οι φορείς σάς είπαν ότι χρειάζεται ένας δημόσιος μηχανισμός για να διαχειριστεί αυτά τα προγράμματα έστω, τα οποία δεν απαντούν στο πρόβλημα έτσι και αλλιώς. Όμως με ποιο δημόσιο φορέα θα τα διαχειριστείτε; Με τον κανέναν, διότι όλοι σας είπαν ότι οι υπάλληλοι του ΟΑΕΔ, κυρίως μηχανικοί που έκαναν αυτοψίες, έχουν φύγει από τον ΟΑΕΔ και το υπάρχον δυναμικό είναι ελάχιστο. Το ξέρετε καλά, είναι η αντίληψή σας ότι οι εργολάβοι και η αγορά ρυθμίζουν τα πάντα.

Σε ιδιωτικές εταιρείες θα θέσετε και τις χωρικές μελέτες που προβλέπονται πριν την προκήρυξη των διαγωνισμών για την κοινωνική αντιπαροχή. Για δείτε, σας θυμίζει τίποτα αυτό; Μήπως σας θυμίζει ότι το ποιος θα ελέγξει τις μελέτες δεν χρειάζεται να τον ρωτήσουμε, γιατί όλες αυτές οι διαδικασίες συνήθως υποκρύπτουν συνεργασίες με υποψήφιους δικούς μας εργολάβους; Μήπως δεν το καταλαβαίνουμε όλοι αυτό πώς θα γίνει; Πρόκειται, λοιπόν, για ένα τεράστιο δώρο δημόσιας γης, χρημάτων, δημόσιων ακινήτων σε εργολάβους, κυρίως ακριβών φιλέτων. Μας τα είπανε, 11 στρέμματα στην Κηφισιά, 70 στρέμματα στη Λάρισα, 40 στην Κομοτηνή. Όλα αυτά είναι προς εκμετάλλευση από τους ημέτερους.

Αντιπαραθέτουμε σε αυτό κυρίως, όχι μόνο την τράπεζα στέγης, που την έχω αναλύσει πολλές φορές, αλλά κάτι που δεν έχω δει μέχρι στιγμής. Ένα μηχανισμό διαχείρισης και διάθεσης των κατοικιών της τράπεζας στέγη και όχι μόνο, όπου απαιτεί νόμο-πλαίσιο για τη στέγη, τη κεντρική δομή του Κράτους σε επίπεδο υφυπουργείου στο Υπουργείο Εργασίας και Κοινωνικών Υποθέσεων. Ψηφιακό παρατηρητήριο αποθέματος τράπεζας στέγης, μητρώα κατοικιών, μητρώα δικαιούχων, σύστημα αντιστοίχισης δικαιούχων κατοικιών.

Θα τελειώσω με το Μάτι, που είναι ένα ευαίσθητο θέμα. Είναι όλα κενά περιεχομένου γιατί αποκαλύφθηκε ότι η Κυβέρνηση 3,5 χρόνια τώρα δεν έχει κάνει τίποτα για τους πυρόπληκτους στο Μάτι. Δε γνωρίζετε πόσοι είναι αυτοί. Δεν γνωρίζει ούτε πόσοι θα στεγαστούν στο Μάτι. Δεν γνωρίζει τι θα στεγάσει με τα 11 εκατομμύρια. Ξέρει πολύ καλά ότι αυτή τη στιγμή στα Σκουφέικα αυτό που αναρτήθηκε έχει χίλιες ενστάσεις. Ξέρει ότι αυτό θα πάρει 3 χρόνια. Ξέρει, λοιπόν, είναι στον αέρα όλη η ιστορία. Είναι ένα επικοινωνιακό προεκλογικό κόλπο, δυστυχώς σε περίοδο που, ειλικρινά, μια μεγάλη τραγωδία εξελίσσεται στις δικαστικές αίθουσες για το Μάτι. Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Κύριε Πρόεδρε, κυρίες και κύριοι συνάδελφοι, η Επιτροπή συνεδριάζει σήμερα για τη δεύτερη ανάγνωση και παρουσιάζεται ένα νομοσχέδιο σαν επανεκκίνηση της στεγαστικής πολιτικής του Κράτους, δίνοντας, τάχατες, τη δυνατότητα σε χιλιάδες νέους και ευάλωτες ομάδες να αποκτήσουν στέγη. Κατά τη διάρκεια των προηγούμενων συνεδριάσεων, έχουμε θέσει αρκετά ερωτήματα. Οι απαντήσεις που πήραμε μέχρι στιγμής ήταν από ανύπαρκτες έως ελαφρώς έωλες.

Εμείς θα το ξαναπούμε, γιατί ο ελληνικός λαός πρέπει να ξέρει. Αυτή η κυβέρνηση στο εθνικό σχέδιο ανάκαμψης και ανθεκτικότητας τη μόνη πρόταση που συμπεριέλαβε σαν πρόγραμμα στεγαστικής πολιτικής είναι η ανακαίνιση 100 διαμερισμάτων σε όλη την Ελλάδα, συνολικού κόστους 1,5 εκατομμύριο ευρώ. Καμία αναφορά περί του θέματος στο παρελθόν πριν από το εθνικό σχέδιο ανάκαμψης και ανθεκτικότητας.

Τι συμβαίνει με άλλες χώρες; Είπαμε ότι στην Πορτογαλία, το πρόγραμμα διαθέτει 2,7 δις. Ευρώ για στεγαστικό πρόβλημα, 1 δις στην Ισπανία, για οικοδόμηση 20.000 κοινωνικών κατοικιών. Η Κυβέρνηση τώρα υπό την πίεση, γιατί ναι υπό την πίεση του Προέδρου του ΠΑΣΟΚ του Νίκου Ανδρουλάκη, που πρώτος έθεσε στον δημόσιο διάλογο το θέμα της στεγαστικής πολιτικής, καταθέτοντας ολοκληρωμένες προτάσεις, ήρθε για πρώτη φορά τον Απρίλιο του 2022, για πρώτη φορά και έκανε μια πρώτη αναφορά στα άρθρα 43. 44. του νόμου 4.921. του 22. Μας είπε τότε τον Απρίλιο λοιπόν ότι, αυτά τα άρθρα, δρομολογεί την αναβίωση της στεγαστικής πολιτικής και εμείς, ρωτάμε πάλι.

Ποια πρόοδος, έγινε σε αυτούς τους οκτώ μήνες, με την εκμετάλλευση των προσοδοφόρων ακινήτων της ΔΥΠΑ; Σε τι στάδιο βρίσκεται ο νέος κανονισμός, για τη σύναψη μισθώσεων, ειδικά για τα ακίνητα του ΟΑΕΔ, που θεσμοθετήθηκαν τον Απρίλιο, όπως είπα προηγουμένως. Δημοσιεύτηκε άραγε ο κανονισμός; Ποια πρόοδος, έχει σημειωθεί αυτούς τους 8 μήνες σχετικά με την απόκτηση ακινήτων και προώθηση συμπράξεων, για την επίτευξη των σχετικών με τη στεγαστική συνδρομή σκοπών της ΔΥΠΑ, σύμφωνα με το άρθρο 44 του νόμου που είπα. Αυτό το ρωτήσαμε επανειλημμένως.

Μέχρι και αυτή την ώρα δεν έχουμε πάρει καμία απάντηση. Ο κύριος Υπουργός, μας είπε ότι, δεν τα καταλάβαμε καλά ότι, αυτό το νομοσχέδιο ,δεν είναι το μόνο νομοσχέδιο το οποίο υλοποιεί στεγαστική πολιτική. Είναι τμήμα των αντίστοιχων δεσμεύσεων του Πρωθυπουργού, στη Διεθνή Έκθεση Θεσσαλονίκης. Είναι εκείνο το ποσό το οποίο αντιστοιχεί στις δεσμεύσεις του Πρωθυπουργού, στο οποίο αναφερθήκαμε, το οποίο μάλιστα ήταν 1,7 δισεκατομμύρια ευρώ εκ των οποίων, λίγο λιγότερα από 1,6 δισεκατομμύρια, είναι Δημόσιοι πόροι και με συνολικό οφειλόμενους 137 χιλιάδες άτομα.

Κατόπιν τούτου είπε ο κ. Υπουργός, το ερώτημα είναι σαφές. Πόσοι είναι οι πόροι που διαθέτετε; Τώρα πώς είναι οι πόροι τώρα, για την υλοποίηση αυτού του νομοθετήματος. Πόσοι θα είναι οι δικαιούχοι; Διότι κοστολογημένες προτάσεις υποτίθεται ότι φέρνεται εσείς με μετρήσιμα αποτελέσματα. Αυτό απαιτείται, ως κυβέρνηση και μας λέτε ότι, είμαστε Αντιπολίτευση τί προτάσεις, έχετε και μας κουνάτε το δάχτυλο. Πέστε μας, λοιπόν τώρα πόσοι; Μέχρι σήμερα δεν μας έχετε πει τίποτα.

Επίσης, μας είπατε ότι εκτιμάται ότι, οι ωφελούμενοι θα είναι γύρω στους 10.000 νέους η νέα ζευγάρια 25 έως 39 ετών, δηλαδή κυρίες και κύριοι συνάδελφοι, πόσα δάνεια θα χορηγήσει η Κυβέρνηση, με τα 375 εκατομμύρια ευρώ και τα 125 εκατομμύρια ευρώ από τις Τράπεζες; 5.000 δάνεια;

Δηλαδή πως υπολογίζουμε ότι θα είναι ο μέσος όρος του ύψους του δανείου; Πόσο να είναι 100.000 ευρώ; Γνωρίζετε αλήθεια, πολλά σπίτια στα μεγάλα αστικά κέντρα, που να είναι κατοικήσιμα και κατάλληλα, για μελλοντική οικογένεια από 75 έως 100 τετραγωνικά, που να στοιχίζουν 100.000. Η μετα θα δώσουμε και άλλα δάνεια σε αυτούς ανθρώπους, για να τα ανακαινίσουν και να κάνουν και κάποια άλλα πράγματα;

Επίσης, ειπώθηκε από την Κυβέρνηση ότι, η υλοποίηση του προγράμματος αναμένεται μέσα στο πρώτο τρίμηνο του 23 και αν αυτό το πρόγραμμα, αποδειχθεί επιτυχές θα υπάρξει επέκταση του. Ερώτηση. Από πού δεσμεύεστε ότι, θα έχει επέκταση. Ποια δέσμευση έχετε και δίνεται στην Ελληνική αντιπροσωπεία; Γιατί στο νομοσχέδιο δεν αναφέρεται απολύτως τίποτα και αν αναφέρεται, να το ξέρουμε. Εμείς δεν το διαβάσαμε πάντως.

Υπάρχει πρόβλεψη δαπάνης στον Κρατικό Προϋπολογισμό του 2023 για αυτό τον σκοπό; Καμία πρόβλεψη δεν υπάρχει, κυρίες και κύριοι συνάδελφοι και θέλουμε κύριε Υπουργέ, ως προς τούτο απάντηση συγκεκριμένη. Ως προς το πρόγραμμα κάλυψης τώρα. Προχθές ειπώθηκε ότι, στόχος είναι η αξιοποιήσει σε πρώτη φάση τουλάχιστον χιλίων ακινήτων στα οποία, θα στεγαστούν περίπου δυόμισι χιλιάδες ωφελούμενοι. Οι εκτιμήσεις από αυτά τα νούμερα, έγιναν με βάση τις ροές τις οποίες βλέπουμε στο αντίστοιχο πρόγραμμα του Εστία και ερωτάται τώρα.

Οι εκτιμήσεις έγιναν με βάση, τις προσφυγικές οικογένειες και όχι με βάση τους δικαιούχους του ελάχιστου εγγυημένου εισοδήματος; Και αφού γνωρίζετε το προφίλ τους είναι αντίστοιχο με το προφίλ των προσφύγων, που έμειναν μέσα σε αυτές τις κατοικίες; Διότι καταλαβαίνω ότι, κατά μέσον όρο, για κάθε κατοικία θα έχουμε δυόμιση περίπου δικαιούχους. Αν καταλαβαίνω καλά; Γιατί αυτό είναι το προφίλ των δικαιούχων, ηλικίες 25 - 39 ετών, παντρεμένοι και με παιδί ή μήπως, θα μπορούν να μείνουν και με τους γονείς τους;

Απλά ερωτήματα, τα οποία πρέπει, να μας απαντηθούν. Ο Υπουργός, τη Δευτέρα τι μας είπε; Ότι η επιλογή παροχής δανείου σε ηλικίες 25 έως 39 ετών, έγινε λόγω περιορισμένων κονδυλίων και μετά από διαβούλευση με τους φορείς. Ερώτηση απλή. Με ποιους φορείς; Προχθές, ήδη όλοι οι φορείς παρέλασαν και είπαν, καμία διαβούλευση με κανέναν. Υπήρξε ένας φορέας; Ένας, που να υπό διαβουλεύτηκε; Κύρια Εισηγήτρια της Συμπολίτευσης, ένας φορέας είπε, κανένας. Ας μας πει η Κυβέρνηση, με ποιους διαβουλεύτηκε;

Γιατί, είναι απογοητευτικό αυτό το οποίο ακούστηκε, να μην υπάρχει καμία διαβούλευση και σώνει και καλά, να ξέρουμε ότι, υπάρχει διαβούλευση με μια αυθαίρετη πρόσβαση της Κυβέρνησης.

Επίσης, το γεγονός ότι τα τρία τέταρτα (¾) των χρήματων του δανείου προέρχονται από ανταποδοτικές εισφορές όσων συνεισέφεραν μέσω παρακράτησης υπέρ του Οργανισμού Εργατικής Κατοικίας. Η συντριπτική πλειοψηφία, όπως είναι, απορρίπτεται. Για πιο λόγο απορρίπτεται και με ποιο δικαίωμα;

Και ξαναρωτάμε, είναι ηθικό και νόμιμο να αποκλείονται λόγω ηλικιακών και οικονομικών περιορισμών, οι εργαζόμενοι δημόσιοι υπάλληλοι ορισμένου και αορίστου χρόνου, οι οποίοι σημειωτέων συνεχίζουν να καταβάλλουν;

Και εμείς τους κόβουμε;

Έχουμε θέσει αυτά τα ερωτήματα και στον διοικητή της ΔΥΠΑ, κατά την ακρόαση των φορέων και αυτός, έκανε ότι δεν μας άκουσε. Ούτε καν απάντησε.

Περιμένουμε, λοιπόν, από την Κυβέρνηση, να απαντήσει.

Αυτά τα ζητήματα, τα θέσαμε και κατά την πρώτη συνεδρίαση.

Τώρα θα πω μόνο δυο-τρία θέματα ακόμη, τα οποία δεν είπαμε την άλλη φορά, δυστυχώς, λόγω χρόνου, κύριε Πρόεδρε.

Αφορά το άρθρο 32, να το υπενθυμίσω. Τροποποιείται το ν.4670, τον νόμο Βρούτση, ως προς την ημερομηνία έναρξης του πρώτου υπολογισμού του χρόνου ασφάλισης μελών του Διοικητικού Συμβουλίου και Διαχειριστών όλων των νομικών μορφών - εταιρειών πλην Ι.Κ.Ε.. Λέτε, ότι ισχύει από 13/5/2016 αυτό.

Σημειώστε, κύριε Υπουργέ. Η ισχύς του άρθρου 38 του ν.4387, άρχισε 1/1/2017 και όχι 13/5/2016. Αυτό, θέλει διόρθωση. Μέχρι στην Ολομέλεια, τουλάχιστον να διορθωθεί.

Δεύτερο θέμα. Οι διαχειριστές, λέει στο 32, ότι καταβάλλουν κανονικά εισφορές από αυτό 1/6/2018. Δεν υπήρξε πρόβλημα με την ασφάλισή τους.

Ξέρετε τι θα γίνει τώρα με αυτή τη διάταξη;

Θα γίνουν καταλογισμοί οφειλών στους διαχειριστές εταιρειών για το χρονικό διάστημα από 13/5/2016 μέχρι 1/6/2018. Θα καταλογίσετέ, δηλαδή, εισφορές δύο ετών σε ανθρώπους, που πληρώνουν κανονικά τις εισφορές τους από 1/6/2018, σύμφωνα με τις οδηγίες του Υπουργείου. Αυτές τις οδηγίες, αν τις ψάξετε, θα τις βρείτε. Υπάρχουν οδηγίες του Υπουργείου για αυτό. Μέχρι την Ολομέλεια, χρειάζεται διευκρίνιση και να μην ψάξουμε να βρούμε και άλλα θέματα;

Εγώ, σας το λέω αυτό από τώρα, γιατί δεν είμαι σίγουρος, θα υπάρχουν και άλλα ζητήματα.

Για το άρθρο 33, έθεσα ερώτηση προχθές και με διέκοψε, ο κύριος Πρόεδρος. Διαβάστε την Αιτιολογική Έκθεση, είναι για αστεία. Η Αιτιολογική Έκθεση, γράφετε και στις αποφάσεις των δικαστηρίων.

Άρθρο 33, αν δείτε την Αιτιολογική Έκθεση σε σχέση με το τι γράφουν, μία σελίδα και κάτι, σχέδιο νόμου, κύριε Πρόεδρε, θα «πανικοβληθείτε».

Εγώ ρωτάω πάντως ευθέως. Ποια συμφέροντα εξυπηρετεί αυτή η διάταξη;

Ποιοι έχουν συγκεκριμένα έτοιμα φαγητά και τρόφιμα, έτοιμα για κατανάλωση; Γιατί;

Γιατί αυτή η διάταξη, είναι πάρα πολύ συγκεκριμένη στο άρθρο 33. Και γιατί είναι συγκεκριμένη;

Διότι, κυρίες και κύριοι συνάδελφοι, ακούσατε, τροποποιείται με το άρθρο 33 η παράγραφος 1 του 145 Κώδικα Ατομικού Εργατικού Δικαίου. Αυτός ο Κώδικας, δημοσιεύθηκε 4 Δεκεμβρίου του 2022.

Η τροποποίηση του άρθρου 33, ήταν ήδη σε διαβούλευση. Καταλαβαίνετε, δηλαδή, το μέγεθος της αοριστίας και της ασάφειας του επιτελικού κράτους;

Βγήκε ο Κώδικας Ατομικού Εργατικού Δικαίου, καθόμουν και τον διάβαζα για να τον μάθω και αυτό τροποποιείται σήμερα.

Κύριε Υπουργέ, είναι, είναι σοκ για την αξιοπρέπεια και την αξιοπιστία, γιατί είναι πρωτοφανής η προχειρότητα.

Επίσης, να μας να μας πείτε, για το άρθρο 30. Αλήθεια, γιατί κόψατε το τελευταίο εδάφιο του άρθρου, το οποίο τροποποιείται;

Τι έβλαψε, τι βλάπτει, κάτι ή κάποιο πρόβλημα υπάρχει;

Τι συμβαίνει με αυτή την περίπτωση;

Για το άρθρο 25. Επιτρέπεται σε συνταξιούχους αρχιπλοίαρχους αρχιμηχανικούς ναυτιλιακών επιχειρήσεων, να ασχολούνται και να ασφαλίζονται στο ΝΑΤ. Διαβάζουμε στην Αιτιολογική Έκθεση της διάταξης, αλλά δεν είδαμε πουθενά ποιο πρόβλημα επιλύεται με αυτή τη διάταξη.

Εμείς, θέλουμε να μας πείτε, τι επιλύεται;

Επίσης, να μας πείτε, με ποιους σε σχέση με αυτούς διαβουλευτήκατε;

Με το Ναυτικό Επιμελητήριο Ελλάδος, με την Ένωση Ελλήνων Εφοπλιστών, με την ΠΕΜΕΝ, με ποιόν;

Και επίσης δεν κατανοούμε, γιατί αυτή η δυνατότητα γίνεται μόνο σε ναυτιλιακές εταιρείες και δεν δίνεται, όπως έχουμε προτείνει με τροπολογία και στους έμπειρους αξιωματικούς του εμπορικού ναυτικού που διδάσκουν σε ως ναυτοδιδάσκαλοι στις υποστελεχωμένες Σχολές του Ναυτικού;

Κυρίες και κύριοι συνάδελφοι, οι πράξεις, είναι το μόνο κριτήριο της αλήθειας και εδώ οι πράξεις της Κυβέρνησης μαρτυρούν ό,τι οκτώ μήνες μετά την πρώτη δήθεν επανεκκίνηση της στεγαστικής πολιτικής, το καλύτερο που μπορούσε να κάνει είναι ένα νομοσχέδιο, όπως το φέρνει σήμερα …και με όλη την καλοπροαίρετη διάθεση, αλλά δεν μπορώ να το πω διαφορετικά, ένα νομοσχέδιο «αχταρμάς», στο οποίο περιλαμβάνει και τη σημαντική δωρεά της Κύπρου, βεβαίως, για την αποκατάσταση των πυρόπληκτων στο Μάτι.

Υπάρχουν ζητήματα για το Μάτι, τα οποία αναφέραμε και την άλλη φορά, συγκεκριμένα ερωτήματα, θέματα τα οποία δεν μπορεί ο κύριος Υπουργός να μας απαντήσει και δεν μπορεί γιατί;

Γιατί άπτονται προφανώς αρμοδιότητας του Υπουργείου Περιβάλλοντος. Και αλήθεια, είδατε τον Υπουργό ή τον Υφυπουργό Περιβάλλοντος ή στέλεχός του, να έρθει να μας βοηθήσει σε ζητήματα που αφορούν στο Μάτι;

Κανένας.

Πώς να απαντήσει, ο κύριος Υπουργός;

Δεν μπορεί. Όχι, δεν έχει τη δυνατότητα ή τις συγκεκριμένες γνωστές που αφορούν στο Υπουργείο Περιβάλλοντος και γι’ αυτό το λόγο. Μείζον έλλειμμα σε σχέση με τη νομοθέτηση και με τον τρόπο αυτό με τον οποίο χειρίζεται η Κυβέρνηση το όλο ζήτημα.

Δεν χωράει αμφιβολία, βεβαίως, σε κάθε περίπτωση, ότι το νομοσχέδιο είναι πρόχειρο, είναι με επικοινωνιακό περιτύλιγμα - και το λέμε, το επισημαίνουμε πάλι - που στην πραγματικότητα, αποκλείει περισσότερους νέους, από όσους θέλει να καλύψει.

Είναι ξεκάθαρο, ότι η Νέα Δημοκρατία βρίσκεται κάτω από την πίεση της σοβαρής πρωτοβουλίας, η οποία έχει γίνει και από το ΠΑΣΟΚ. Αναγκάστηκε - αναγκάστηκε λέω - γιατί ποτέ δεν γράφτηκε στο πρόγραμμα της Νέας Δημοκρατίας στις εκλογές του 2019, «στεγαστική πολιτική. Ποτέ. Δεν την ήξερε. Την έμαθε για πρώτη φορά όταν βγήκε ο Ανδρουλάκης και είπε για τη στεγαστική πολιτική. Δεν την ήξερε. Αν δείτε πρόγραμμα της Νέας Δημοκρατίας του 2019, που να αναφέρει «στεγαστική πολιτική», να μας το πείτε και εμάς.

Όσον αφορά στα άρθρα τα οποία αναφέρουμε, όχι μόνο ζητάτε να δώσουμε εμείς λευκή επιταγή στην Κυβέρνηση για την εφαρμογή τους, αλλά αποτελούν ημίμετρα και δεν αντιμετωπίζουν σοβαρά το στεγαστικό πρόβλημα της χώρας. Έχουμε να κάνουμε με ένα προεκλογικό πυροτέχνημα για οικονομική και επικοινωνιακή εκμετάλλευση. Και βεβαίως, είναι κρίμα, όχι για τη Νέα Δημοκρατία, αλλά είναι κρίμα για τους νέους και για τις ευάλωτες ομάδες. Και πολύ περισσότερο είναι κρίμα για την ελληνική κοινωνία.

Ευχαριστώ κύριε Πρόεδρε.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):**  Ευχαριστούμε τον κ. Μουλκιώτη.

Τον λόγο έχει ο Ειδικός Αγορητής του Κ.Κ.Ε., κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Έχουμε τοποθετηθεί επί της αρχής του νομοσχεδίου, πάνω δηλαδή στα βασικά του χαρακτηριστικά και τις βασικές του κατευθύνσεις. Έχουμε μιλήσει πιο συγκεκριμένα για τα πιο σημαντικά από τα άρθρα του. Σήμερα, θα μιλήσουμε για το γενικότερο πλαίσιο λειτουργίας αυτού του νομοσχεδίου, πλαίσιο μέσα στο οποίο, θα κληθεί και αυτό να λειτουργήσει ως νομοσχέδιο που, υποτίθεται, ότι επιχειρεί να επιλύσει το πολύ σημαντικό, το σοβαρότατο κοινωνικό πρόβλημα της στέγης.

Ξεκινώντας, βεβαίως, το να πει κανείς σήμερα, ότι οι λαϊκές οικογένειες βρίσκονται αντιμέτωπες με την ακρίβεια, η οποία τσακίζει κυριολεκτικά κόκκαλα και ότι ένα πολύ - πολύ σημαντικό κομμάτι αυτής της ακρίβειας, είναι και τα ενοίκια, δεν νομίζω ότι θα πει κάτι καινούργιο. Όμως, αυτό που έχει σημασία εδώ να ειπωθεί είναι το εξής: είναι ότι τα δάκρυα- γιατί όλοι λίγο - πολύ το παρακολουθούμε και στις ομιλίες για τον προϋπολογισμό που εξελίσσεται στην Ολομέλεια - των βουλευτών όλων των αστικών κομμάτων, από τη Νέα Δημοκρατία μέχρι το ΣΥ.ΡΙΖ.Α., για την ακρίβεια στα ενοίκια, στο ρεύμα, θεωρούμε ότι όλα αυτά τα δάκρυα είναι κροκοδείλια δάκρυα. Κι αυτό, γιατί όλοι αυτοί μαζί, δεν ξεχνάμε ότι επέβαλαν τα μνημόνια, τα σκληρά αντιλαϊκά μέτρα, κόψανε μισθούς, συντάξεις, φόρτωσαν διαδοχικά φορολογικά βάρη στο λαό. Και τώρα κλαίνε πάνω στα αποτελέσματα της δικής τους πολιτικής.

Αυτό που έχει σημασία εδώ να ειπωθεί ως στατιστικό δεδομένο, βεβαίως, είναι ότι κατά μέσο όρο, οι δαπάνες για τη στέγαση, μπορεί να φτάνουν σήμερα για μια λαϊκή οικογένεια, μέχρι και στο 50% του εισοδήματος της. Και αυτό είναι πάρα πολύ σημαντικό. Είναι πολύ υψηλό αυτό το ποσοστό.

Το πρόβλημα της στέγης βέβαια και των ενοικίων είναι βαθύτατο και η ίδια τάση επικρατεί λίγο έως πολύ - θα έλεγα πολύ - στα περισσότερα, για να μην πω σε όλα τα κράτη- μέλη της Ευρωπαϊκής Ένωσης.

Το πρόβλημα, μάλιστα, οξύνεται, επειδή τράπεζες, κατασκευαστικοί όμιλοι και funds που τώρα τελευταία τα μάθαμε, με εφόδιο τον πακτωλό των δισεκατομμυρίων του Ταμείου Ανάκαμψης, που αυτό φέρνει, εισβάλλουν ορμητικά στην πράσινη αγορά της κατοικίας, όπως την ονομάζουν, αναζητώντας αποδοτικότερη κερδοφορία, βεβαίως, στα υπερσυσσωρευμένα τους κεφάλαια, στο πλαίσιο και του AIRBNB, το οποίο υπόσχεται άμεσα και μεγάλα κέρδη. Kαι φυσικά, όλο αυτό οδηγεί, συμβάλλει, στο ράλι των τιμών και στις ελλείψεις, εν τέλει, λαϊκών κατοικιών φθηνών.

Διαβάζουμε από την αιτιολογική έκθεση του νομοσχεδίου: «Για τις δράσεις στεγαστικής πολιτικής που ρυθμίζονται με το παρόν νομοσχέδιο, έχει γίνει ανάλυση των βέλτιστων πρακτικών σε επίπεδο Ευρωπαϊκής Ένωσης, αναδεικνύοντας τις πρακτικές εκείνες που είναι αποτελεσματικές και οι οποίες ανταποκρίνονται καλύτερα στα δεδομένα της ελληνικής στεγαστικής αγοράς κ.λπ.» Για να δούμε λιγάκι αυτές τις βέλτιστες πρακτικές των χωρών της Ευρωπαϊκής Ένωσης. Για να πάρουμε μια γεύση, μια εικόνα, από τις πιο προηγμένες, μάλιστα, χώρες της Ευρωπαϊκής Ένωσης.

Είναι ενδεικτικό ότι σε χώρες όπως η Σουηδία, για παράδειγμα, τα νέα ζευγάρια - το τοτέμ της σοσιαλδημοκρατίας στην Ελλάδα μέχρι πρόσφατα τουλάχιστον - κάνουν ουρές για να βρουν σπίτι να νοικιάσουν, περνώντας ακόμα και από διαδικασίες συνέντευξης τον ενοικιαστή, μια συνέντευξη η οποία προσομοιάζει με συνέντευξη για δουλειά. Αυτά στη Σουηδία το 2022.

Το Ευρωπαϊκό Κοινοβούλιο πρόσφατα ψήφισε τις εξαγορές κατοικιών από τράπεζες και funds στη δευτερογενή αγορά. Το Ευρωκοινοβούλιο ασχολείται και με τέτοια θέματα και, όπως βλέπουμε, παίρνει πολύ συγκεκριμένη θέση.

Σε άλλη Έκθεση του Ευρωκοινοβουλίου και πάλι, προκρίνονται εξώσεις με εγγυημένη μεταστέγαση, σε διώχνουμε, δηλαδή, από το σπίτι αλλά σου βρήκαμε και ένα σπίτι για να πας να μείνεις που δεν είναι τίποτε άλλο παρά η μετατροπή, αλλά για να μη σε διώξουμε θα μείνεις με ενοίκιο στο δικό σου σπίτι, διότι περί αυτού πρόκειται εκεί καταλήγει τελικά όλο αυτό. Είναι ένας εκβιασμός που δεν είναι τίποτα άλλο παρά η μετατροπή των λαϊκών νοικοκυριών σε ενοικιαστές των ίδιων των σπιτιών τους, εάν και εφόσον, βεβαίως, μπορούν να πληρώσουν και αυτό το ενοίκιο στους τραπεζίτες.

Αυτή την περίοδο, μάλιστα, το τελευταίο διάστημα, τους τελευταίους μήνες, το πρόβλημα της στέγης πυροδοτεί και λαϊκές κινητοποιήσεις στο Βερολίνο, στη Γερμανία, στην ατμομηχανή της Ευρωπαϊκής Ένωσης. Τα αιτήματα των κινητοποιήσεων, βεβαίως, παραπέμπονται και εκεί, δεν είναι μόνο ελληνικό προνόμιο αυτό στις ελληνικές καλένδες, με τους δύο μεγάλους κατασκευαστικούς ομίλους κατοικιών στην πόλη του Βερολίνου να συγχωνεύονται, να γίνονται ένας δηλαδή, και στην πράξη να ισχυροποιούνται. Αυτό γίνεται στο Βερολίνο! Αυτές είναι οι βέλτιστες πρακτικές της Ευρωπαϊκής Ένωσης. Η δε κυβέρνηση αυτού του κρατιδίου - είναι ένα από τα δύο κρατίδια στη Γερμανία που είναι κρατίδιο πόλη το Βερολίνο - η οποία μάλιστα είναι και αριστερή, συμμετέχουν σοσιαλδημοκράτες, πράσινοι και το Κόμμα Die Linke - το καλοκαίρι ψήφισε και νέες αυξήσεις στα ενοίκια για να στηριχθεί η επιχειρηματική δράση και η εμπορευματοποίηση της στέγης με τη συμμετοχή του δήμου.

Να πάμε αλλού, να πάμε στις λεγόμενες χώρες του νότου, όπου πολυδιαφημίζονται λύσεις, όπως στην Πορτογαλία, ή το «Εξοικονομώ» στη χώρα μας. Στην Πορτογαλία οι επιδοτούμενες κατοικίες, επειδή το ψάξαμε το θέμα, δεν είναι παραπάνω από 6.800 και η Πορτογαλία έχει ένα πληθυσμό περίπου αντίστοιχο με τον πληθυσμό της χώρας μας.

Οι επιδοτήσεις, όμως, του «Εξοικονομώ» τελικά αποτελούν ένα δόλωμα για το βίαιο εξαναγκασμό εκατοντάδων χιλιάδων λαϊκών νοικοκυριών σε πολύ μεγάλες δαπάνες, ώστε να πετύχουν μια ικανοποιητική αξιολόγηση στα ενεργειακά πιστοποιητικά τα οποία τους ζητούνται, αφού ζουν τον εκβιασμό και φοβούνται μήπως εκμηδενιστεί η αξία της ακίνητης περιουσίας τους, του σπιτιού τους δηλαδή, και αναγκαστούν να ζουν τα επόμενα χρόνια σε ένα ακατάλληλο, όπως λένε, σπίτι. Το ψευτοδίλημμα που τίθεται στα λαϊκά νοικοκυριά είναι εάν θα πληρώσουν αυτά τα τεράστια ποσά για την ενεργειακή αναβάθμιση, ένα μικρό κομμάτι της όποιας επιδοτείται από τις επιδοτήσεις - όπως φέρνει και αυτό το νομοσχέδιο - ή εάν θα δεχθούν να πληρώνουν το τεράστιο, τεχνητά διογκωμένο βεβαίως, απολύτως αυθαίρετο, πράσινο ενεργειακό κόστος λόγω των πανάκριβων ΑΠΕ και του φυσικού αερίου. Να διαλέξουν, δηλαδή, τον τρόπο με τον οποίο θα χάσουν το σπίτι τους.

Επιπλέον, και οι μεγάλες αυξήσεις στις πρώτες ύλες για την κατασκευή των νέων κατοικιών κάνουν ακριβότερη την αγορά των νέων σπιτιών και οδηγούν με τη σειρά τους σε περαιτέρω αυξήσεις των τιμών ενοικίων.

Η κατάσταση, βεβαίως, αναμένεται να επιδεινωθεί ακόμα περισσότερο τα επόμενα χρόνια, γιατί πράσινο για την Ευρωπαϊκή Ένωση και τις κυβερνήσεις της είναι τελικά αυτό που συμφέρει τους επιχειρηματικούς ομίλους, γιατί η κλιματική αλλαγή αξιοποιείται ως πρόσχημα και τίποτα περισσότερο, πρόσχημα είναι για να αθωωθεί, για να κρυφτεί ο μεγάλος ένοχος, η ίδια η καπιταλιστική οικονομία, η ίδια η κατοικία ως εμπόρευμα και όχι ως ανάγκη κοινωνική και η απελευθέρωση της ενέργειας.

Επιγραμματικά και συνοψίζοντας, αποδεικνύεται, θεωρούμε, ο υποκριτικός χαρακτήρας αυτού του νομοσχεδίου, αφού η κυβέρνηση της Νέας Δημοκρατίας ούτε θέλει αλλά ούτε και μπορεί, τελικά, να αντιμετωπίσει ουσιαστικά και με κριτήριο τις πραγματικές ανάγκες που υπάρχουν σήμερα, για λαϊκή κατοικία, σύγχρονη, ποιοτική και φθηνή. Υλοποιεί μια πολιτική, η οποία διέπεται από την αντίληψη που έχει ως βασικό κριτήριο την κερδοφορία των κατασκευαστικών ομίλων και των τραπεζών. Στα πλαίσια, βεβαίως, της υλοποίησης, εναρμονίζεται με αυτό της λεγόμενης πράσινης μετάβασης, που καμία μα καμία σχέση δεν έχει με τον λαό.

Εξειδικεύονται και κατηγοριοποιούνται, στα πρώτα κιόλας άρθρα, τόσο εκείνοι που θα ενταχθούν στο πρόγραμμα της επιδότησης ή της δανειοδότησης, όσο και οι όροι του δανεισμού, δηλαδή, εξειδικεύονται τα υποψήφια θύματα - πελάτες του τραπεζικού κεφαλαίου, τα οποία άλλωστε σε σχέση με το τεράστιο μέγεθος του στεγαστικού ζητήματος -γιατί εμείς θεωρούμε ότι το σύνολο των λαϊκών στρωμάτων, η κάθε λαϊκή οικογένεια έχει το δικαίωμα στη σύγχρονη κατοικία- αυτοί που θα δανειοδοτηθούν τελικά είναι ελάχιστοι. Δεν πρέπει να φτάνουν ούτε καν τους 3.000. Μια απλή διαίρεση να κάνει κανείς το βρίσκει αμέσως. Γύρω στις 2.000 με 2.500 στην καλύτερη περίπτωση.

Εν τω μεταξύ, δίπλα σε αυτήν την εικόνα τη δυστοπική, ταυτόχρονα, αν ρίξει κανείς μια ματιά σε αυτήν, εδώ στην Ελλάδα αυτής της τελευταίας δεκαετίας, των οικονομικών κρίσεων κ.λπ., θα δει ότι υπάρχουν -και αυτό το έχει παραδεχτεί και η ελληνική πολιτεία- ότι υπάρχουν πάνω από 200.000 νεόκτιστες κατοικίες, οι οποίες παραμένουν απούλητες και ακατοίκητες. Την ίδια στιγμή, λοιπόν, που υπάρχουν αυτές οι 200.000 και πλέον κατοικίες ακατοίκητες και απούλητες, αυξάνονται οι άστεγοι και τα νέα ζευγάρια που ζουν με τους γονείς τους.

Εδώ πέρα και μόνο αυτό το στοιχείο, καταρρίπτει το επιχείρημα της Εισηγήτριας της Νέας Δημοκρατίας, περί επιθυμιών και δυνατοτήτων. Οι δυνατότητες υπάρχουν, 200.000 και περισσότερα είναι τα άδεια διαμερίσματα. Γιατί, λοιπόν; Τι είναι αυτό που εμποδίζει τα νεαρά ζευγάρια και τους ανθρώπους που δεν έχουν ένα κεραμίδι πάνω από το κεφάλι τους, να αποκτήσουν ένα τέτοιο διαμέρισμα; Μα τι άλλο. Όλοι το καταλαβαίνουμε. Το ότι η κατοικία αποτελεί ένα εμπόρευμα, το οποίο το διαχειρίζονται, βεβαίως μεγάλοι κατασκευαστικοί όμιλοι. Όλο και περισσότερο συγκεντρώνεται η παραγωγή και στον κλάδο αυτό.

Βεβαίως και μπορεί να λυθεί, αρκεί να αλλάξει ο τρόπος με τον οποίο οργανώνεται αυτή η κοινωνία. Δεν θα μιλήσουμε για τη διάλυση του ΟΕΚ, για τον οποίο έχουν ευθύνες, βεβαίως, τεράστιες τα κόμματα που κυβέρνησαν τη χώρα, ούτε για αυτό που λέει ο ΣΥΡΙΖΑ, μια κουβέντα για τη δημιουργία της Τράπεζας Στέγης. Αυτό, ούτε λίγο ούτε πολύ, στην ουσία είναι η μετατροπή του κράτους σε ρόλο κτηματομεσίτη. Ένας ακόμα κτηματομεσίτης. Πάνω κάτω τα ίδια λέει και το ΠΑΣΟΚ.

Στον αντίποδα, για την άμεση αντιμετώπιση, είναι αυτά που είπε προχθές ο εκπρόσωπος του Συνδικάτου Οικοδόμων, για την απαγόρευση των πλειστηριασμών, για τις αυξήσεις των μισθών, για την επανασύσταση του ΟΕΚ. Πρέπει να γίνει επανασύσταση του Οργανισμού Εργατικής Κατοικίας και να ενισχυθεί ένα αποκλειστικά κρατικό κατασκευαστικό πρόγραμμα. Αυτή είναι η άμεση λύση. Βεβαίως, στην προοπτική και τον αγώνα της κατάργησης της κατοικίας, του δικαιώματος του ανθρώπου στη στέγη, στην κατοικία, ως εμπορεύματος και τη μετατροπή του σε ένα δικαίωμα, επειδή ακριβώς πρόκειται για μια βασική ανθρώπινη ανάγκη. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ(Προεδρεύων της Επιτροπής**): Ευχαριστούμε τον κύριο Δελή.

Τον λόγο έχει η κυρία Αθανασίου, Ειδική Αγορήτρια της Ελληνικής Λύσης.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Κύριοι συνάδελφοι, κύριε Υπουργέ. Είναι σαφές ότι η κυβέρνηση δεν επιθυμεί να ασκήσει ουσιαστική στεγαστική πολιτική και το παρόν σχέδιο νόμου αυτό αποδεικνύει.

Αντιθέτως, συνεχίζει αποδίδοντας πρωταρχικό και όχι συμπληρωματικό χαρακτήρα, όπως θα έπρεπε στην επιδοματική πολιτική, ακόμα και σε αυτό το μείζον θέμα της στέγασης, με το βλέμμα βέβαια στις εκλογές, οι οποίες αποτελούν και απώτερο σκοπό της. Δεν έχετε κατανοήσει το μέγεθος της στεγαστικής κρίσης, που αποκτά χαρακτηριστικά πανδημίας.

Αυτό το νομοσχέδιο, στην πραγματικότητα, δεν είναι παρά μια δέσμη ημίμετρων, που δεν απαντούν στο πρόβλημα, ενώ απευθύνεται σε πολύ λιγότερους ανθρώπους απ’ όσους ευαγγελίζεστε ότι ευνοεί.

Άρθρο 8, Πρόγραμμα «Κάλυψη». Θα ήταν προτιμότερο να δίνεται η δυνατότητα επέκτασης του ηλικιακού φάσματος τουλάχιστον μέχρι την ηλικία των 45 ετών. Διότι οι ευρισκόμενοι σε αυτή την ηλικία έχουν καταστεί λίαν ευάλωτοι μιας και η γενιά αυτή επλήγη σοβαρά από την οικονομική κρίση της προηγούμενης δεκαετίας.

Επίσης, θα ήταν χρήσιμη και η θέσπιση επιμέρους κριτηρίων, καθώς οι ωφελούμενοι του ελάχιστου εγγυημένου εισοδήματος μπορεί να ξεπερνούν τις θέσεις που θα δημιουργηθούν. Επιπλέον, με τη νέα οικονομική συνθήκη, όπως έχει δημιουργηθεί τους τελευταίους μήνες με τη ραγδαία αύξηση των τιμών σε είδη βασικής ανάγκης και όλες τις δαπάνες που αφορούν στη διαβίωση, θέρμανση, διατροφή κ.λπ., παρατηρούμε ότι υπάρχουν μεμονωμένα άτομα ή οικογένειες που φιλοξενούνται από ανάγκη ή ζουν σε συνθήκες οι οποίες πληρούν μεν τις προϋποθέσεις ωστόσο είναι δικαιούχοι του ελάχιστου εγγυημένου εισοδήματος.

Ειδική κατηγορία θεωρούνται και οι νέοι 18 - 25 ετών με ειδική αναφορά στους νέους/ νέες που ολοκληρώνουν τη διαμονή τους σε ιδρύματα παιδικής προστασίας. Την μη πρόβλεψη στο παρόν νομοσχέδιο για ένταξή τους σε συγκεκριμένη παροχή την κατανοούμε μόνο αναγνωρίζοντας την ανάγκη για εξειδικευμένη υποστήριξη και άρα μόνο εάν πρόκειται να ληφθεί κάποια ειδική μέριμνα για τη συγκεκριμένη ομάδα. Καθίσταται λοιπόν σαφές ότι υπάρχει κενό ως προς την προστασία αυτής της ομάδας πολιτών και ότι είναι ανάγκη αυτό το κενό να το καλύψετε άμεσα νομοθετικά.

Πέραν των άστεγων και ανέργων που δεν λαμβάνουν επίδομα αντιλαμβανόμαστε πως οι περισσότεροι θα μείνουν εκτός ρύθμισης και είναι πιθανόν τελικά να καταστούν δικαιούχοι ως επί το πλείστον αλλοδαποί που κατά βάση εργάζονται μαύρα αδήλωτα. Κατ΄ αυτόν τον τρόπο δεν λαμβάνεται πρόνοια για τους Έλληνες μισθωτούς με απολαβές μόλις το βασικό μισθό που αναγκάζονται να δίνουν πάνω από το μισό μηνιαίο εισόδημά τους για τη στέγαση τους, ποσοστό πολύ υψηλότερο αναλογικά με τον αντίστοιχο μέσο των ευρωπαϊκών κρατών. Δεν παρέχεται ούτε καν πρόβλεψη για κάλυψη μέρους του ενοικίου. Γιατί δεν μπορούν να ενταχθούν στο πρόγραμμα νέες κατοικίες αλλά μόνο όσοι συμμετείχαν στα προγράμματα δωρεάν στέγασης αιτούντων διεθνούς προστασίας;

Άρθρο 9, Πρόγραμμα «Ανακαινίζω – Νοικιάζω». Πρόκειται για πρόγραμμα που θα μπορούσε να δώσει καρπούς για τη διάθεση στην αγορά μικρών κενών διαμερισμάτων αν στηριχθεί σε πιο ρεαλιστική προσέγγιση. Το ποσό επιδότησης των 10.000 ευρώ με όριο το 40% του κόστους σημαίνει ότι ο ιδιοκτήτης του σπιτιού πρέπει να διαθέσει άλλα 15.000 ευρώ για την ανακαίνιση ενός μικρού διαμερίσματος, ποσό που μάλλον θα πρέπει να μπορεί να δανειοδοτηθεί.

Είναι αδικαιολόγητος ο περιορισμός, να μην έχει ξαναενταχθεί στο πρόγραμμα «Εξοικονομώ» για άλλο ακίνητο. Δεν καταλαβαίνουμε τη χρησιμότητα αυτού του περιορισμού. Θα μπορούσε όμως η όλη ιδέα να επεκταθεί και σε μεγαλύτερα ακίνητα που είναι κλειστά και εγκαταλελειμμένα αφού τους δοθεί η δυνατότητα να χωριστούν σε μικρότερα π.χ. με κίνητρο απαλλαγής από τον φόρο σύνταξης οριζοντίου ιδιοκτησίας και πριμοδοτηθεί ο ιδιοκτήτης επιπλέον αν ανακαινίσει π.χ. ολόκληρο το κτίριο. Με τον τρόπο αυτό καλύπτεται μια χρόνια πληγή των ελληνικών πόλεων που είναι τα εγκαταλελειμμένα κτίρια τα οποία δύναται με τον χρόνο να καταστούν και επικίνδυνα για τη δημόσια ασφάλεια.

Επίσης πρέπει να προβλεφθεί ειδική ρήτρα επιδότησης για επιπλέον ανακατασκευές σχετικά με την προσβασιμότητα των χώρων σε κατοικίες που θα δοθούν σε άτομα με αναπηρία.

Άρθρο 10, Ειδική κατηγορία χρήσης «Κοινωνική Κατοικία». Να γίνει ιδιαίτερη μνεία ότι στις ευάλωτες κοινωνικές ομάδες περιλαμβάνονται και οι πολύτεκνες οικογένειες. Η κοινωνική κατοικία χρησιμοποιείται για τη στέγαση νέων και προσώπων που ανήκουν σε ευάλωτες κοινωνικές ομάδες όπως αυτές προσδιορίζονται στο πλαίσιο άσκησης στεγαστικής πολιτικής από το κράτος και τους δημόσιους φορείς. Οπότε ποιος μας εγγυάται ότι δεν θα επωφεληθούν οι παράνομοι μετανάστες αυτών των προνομίων; Η κοινωνική κατοικία για να ανταποκριθεί και στον όρο «κοινωνική» και στον όρο «κατοικία» απαιτείται να χωροθετείται σε οικιστικά τοπία και να ακολουθεί τους κανόνες σχεδιασμού και επεκτάσεων των οικιστικών ζωνών. Το κτίριο της ιδιοκτησίας της έκτασης δεν μπορεί να είναι ο καθοριστικός παράγων για τη χωροθέτησή της. Μια άστοχη χωροθέτηση λειτουργεί κατά της χωρικής και κοινωνικής συνοχής και κατά του βέλτιστου δικτύου μετακινήσεων.

Άρθρο 12. Η διάταξη είναι προβληματική γιατί μετά από δέκα χρόνια οικονομικής κρίσης και δύο πανδημίες πολλοί φορείς του δημοσίου, δήμοι, περιφέρειες, είχαν εξαιρετικά περιορισμένους προϋπολογισμούς και έτσι δεν είχαν εξ ανάγκης τη δυνατότητα αξιοποίησης παραχωρηθείσας δημόσιας γης για ανέγερση νέων δημόσιων κτηριακών εγκαταστάσεων, σχολεία, κτίρια, κτίρια υγείας, πρόνοιας, νοσοκομεία κ.λπ..

Από το νομοσχέδιο αυτό δεν προκύπτει καμία διάθεση να υπάρχει ένας οργανισμός στεγαστικής πολιτικής, που θα έχει ευθύνη εφαρμογής των αποφάσεων για υλοποίηση στεγαστικής πολιτικής.

Άρθρο 13, διαδικασία κατεπείγοντος προσδιορισμός αποζημίωσης επί απαλλοτριώσεων ακινήτων του δημοσίου. Αρκετές φορές, υπάρχουν ορισμένοι έλεγχοι, οι οποίοι, πράγματι, απαιτούν χρόνο για να εγκριθούν οι απαλλοτριώσεις κρατικών ακινήτων υπέρ επιχειρηματικών δραστηριοτήτων. Αφορά κυρίως σε ομίλους των Ανανεώσιμων Πηγών Ενέργειας, κατασκευαστικούς ομίλους, τουριστικούς και λοιπά. Όλες αυτές οι διαδικασίες επιτυγχάνονται, αφού ουσιαστικά καταργούνται οι έλεγχοι, οι οποίοι όντως πρέπει να υπάρχουν. Καλό θα ήταν, η συγκεκριμένη πρόβλεψη να επεκταθεί στο σύνολο των ακινήτων των δημόσιων φορέων, ιδίως των ΟΤΑ και να μην καταλαμβάνει μόνο τα ακίνητα του ελληνικού δημοσίου.

Άρθρο 14, πρόγραμμα στεγαστική αποκατάσταση των πυρόπληκτων στο Μάτι. Επιχειρείται για άλλη μια φορά ακόμα, να λύσετε το ευαίσθητο αυτό ζήτημα, με αυτές τις ατελείς νομοθετικές παρεμβάσεις, οι οποίες προβλέπεται να λαμβάνουν πρακτικά μορφή, πάλι με Κοινές Υπουργικές Αποφάσεις, οι οποίες θα καθορίζουν ζητήματα ζωτικής σημασίας, όπως, επί παραδείγματι, ο προσδιορισμός του είδους, του τύπου και των προδιαγραφών των κατασκευών, ζητήματα τα οποία χρειάζεται να περάσουν πρώτα από την κοινοβουλευτική οδό και όχι να αποτελούν αντικείμενο επεξεργασίας και απόφασης ενός, ή ολίγων προσώπων. Αυτό που διαβάζουμε και καλούμαστε να σχολιάσουμε και να ψηφίσουμε, δεν σχετίζεται με τον όρο κοινωνική κατοικία, που εδράζεται στο πεδίο της στέγης, με τρόπο κατά τον οποίον και η διεθνής βιβλιογραφία ορίζει. Προσομοιάζει με διαδικασίες που έχουν τεθεί σε εφαρμογή στο παρελθόν, για κάλυψη στεγαστικών αναγκών πληθυσμών που είχαν ανάγκη και μάλιστα, σε πολλές περιπτώσεις, έκτακτη. Ως τώρα όμως, δεν είχαν συνδεθεί με τη χρήση του όρου «κοινωνική κατοικία». Δεν μπορούμε να μην κρίνουμε την πολιτεία για την εν γένει μεγάλη κωλυσιεργία της, ως προς την αποκατάσταση της περιοχής Μάτι και τη συνδρομή στους τραγικά πληγέντες κατοίκους της. Μα επιπροσθέτως, προέκυψε ότι η κυβέρνηση, από το 19, δεν έχει ασχοληθεί καθόλου με τους πυρόπληκτους στο Μάτι. Δεν γνωρίζει ούτε τον αριθμό τους, ούτε πού, ούτε πώς θα στεγαστούν. Δεν γνωρίζει πού και πώς θα απορροφηθεί και θα αξιοποιηθεί το κονδύλιο των 11 εκατομμυρίων ευρώ της δωρεάς της Κυπριακής Δημοκρατίας. Μα και στο ίδιο το γαιοτεμάχιο υπάρχουν σε εκκρεμότητα, προς εξέταση, χιλιάδες ενστάσεις. Ποιος θα τις εξετάσει; Πότε θα ληφθούν δεδομένα; Πότε θα κριθούν και θα αξιολογηθούν αυτά; Πότε και ποιος θα επεξεργαστεί τα στοιχεία που έχουν δοθεί. Ποιος θα αποφανθεί, πότε και ποιος και με ποιες προϋποθέσεις θα σχεδιάσει, θα υλοποιήσει, θα εκτελέσει, θα παραδώσει; Δεν μιλούμε για ένα μικρό έργο, αλλά για την αποκατάσταση μιας μαρτυρικής περιοχής, με πολύ βαρύ παρελθόν, με τραγική ιστορία, η οποία αναβιώνει στις ημέρες μας στις δικαστικές αίθουσες.

Το Μέρος Β΄ του υπό ψήφιση σχεδίου νόμου, το οποίο προβλέπει διευκολύνσεις για απόκτηση στέγης, θεσπίζει τέσσερα διαφορετικά προγράμματα και αποτελεί το κυρίως μέρος του υπό ψήφιση νομοσχεδίου. Κρίνοντας κατ’ αρχάς, το υπό θέσπιση πρόγραμμα «σπίτι μου», το οποίο προβλέπει χορήγηση χαμηλότοκων, ή άτοκων στεγαστικών δανείων σε νέα άτομα, ή νέα ζευγάρια ηλικίας 25-39 ετών για την απόκτηση πρώτης κατοικίας, με τις δημόσιες υπηρεσίες απασχόλησης, τέως ΟΑΕΔ, να συμμετέχει στη χρηματοδότηση σε ποσοστό 75% και τα χρηματοπιστωτικά ιδρύματα να συμμετέχουν κατά 25%. Αν ο δανειολήπτης είναι ή καθίσταται μετά από τη σύναψη του δανείου, τρίτεκνος, ή πολύτεκνος, το ποσό των τόκων καλύπτεται από τη ΔΥΠΑ. Ωστόσο, θα σταθούμε στο ότι τα εισοδηματικά κριτήρια των εργαζόμενων προσώπων, τα οποία προβλέπονται από τις εν θέματι διατάξεις, είναι χαμηλά. Επί παραδείγματι, προβλέπεται για μια τετραμελή οικογένεια ετήσιο εισόδημα 30.000 ευρώ. Κατά τη γνώμη μας, για να είναι βιώσιμη η λύση του εν λόγω προβλήματος, θα έπρεπε να προβλεφθεί αύξηση του εισοδηματικού ορίου, τουλάχιστον, σε ετήσιο εισόδημα ύψους 50.000 ευρώ. Θα πρέπει η κυβέρνηση να αντιληφθεί, ότι ιδιαίτερα με τις τελευταίες εξελίξεις, τις οποίες επέφερε ενεργειακή κρίση, καθώς και η αύξηση των τιμών σε βασικά προϊόντα, το μηνιαίο οικογενειακό εισόδημα 2,5 χιλιάδων ευρώ για μια τετραμελή οικογένεια δεν αρκεί.

Θεσπίζεται πρόγραμμα στεγαστικής συνδρομής κάλυψη για την τριετή μίσθωση κενών ιδιωτικών κατοικιών των προγραμμάτων φιλοξενίας αιτούντων διεθνούς προστασίας. Διαφωνούμε. Θα έπρεπε η κυβέρνηση να φροντίσει να προστατεύσει από τους πλειστηριασμούς της πρώτης κατοικίας, τόσων επιβαρυμένων πολιτών και ύστερα να επιλύσει ζητήματα των αιτούντων διεθνή προστασία. Θεωρούμε ότι είναι πολυτέλεια για μια χώρα πτωχευμένη, όπως η δικιά μας, όλο αυτό.

Κύριοι, δε μπορείτε να λαμβάνετε πρόνοια για ξένους έχοντας σοβαρές εκκρεμότητες με Έλληνες πολίτες και έχοντας τους αφήσει στο έλεος των τραπεζών και των Funds. Δε μπορείτε να παρέχετε σε αλλοδαπούς δωρεάν κατοικίες και να τους καλύπτετε μάλιστα και τους λογαριασμούς ΔΕΚΟ αυτών, χωρίς παράλληλα να λαμβάνετε καμία πρόνοια για τους Έλληνες πολίτες.

Άρθρο 28. Ισολογισμοί του Ναυτικού Απομαχικού Ταμείου. Χρειάζεται άμεση επίλυση του συνταξιοδοτικού προβλήματος. Δεν γίνεται με έναν απαρχαιωμένο νόμο του 1974 να οδηγούν τους ΕΠΟΠ στην έξοδο χωρίς καμία πρόνοια. Η προκήρυξη πρόσληψης ανέφερε για 35 χρόνια υπηρεσίας, αφορά πάνω από 20.000 προσωπικό και των τριών κλάδων των Ενόπλων Δυνάμεων, καθώς και τις οικογένειές τους. Η άμυνα της χώρας βρίσκεται στα χέρια τους. Απαιτείται εν προκειμένω άμεση κατάργηση ηλικιακών ορίων για τους Επαγγελματίες Οπλίτες και άμεση άρση της αδικίας σε βάρος στρατιωτικών προέλευσης Εθελοντών Μακράς Θητείας και ζητούμε την ένταξή στο παρόν νομοσχέδιο τροπολογίες που αφορούν στην παρακράτηση εισφορών ΤΕΑΜ 2% υπέρ μετοχικών ταμείων, ως κοινωνικό πόρο και στη διπλή καταβολή κατά το ήμισυ, δηλαδή, 2% της εισφοράς υπέρ ειδικών λογαριασμών που αφορούν στην απονομή εφάπαξ.

Επίσης, δεν έχετε συμπεριλάβει στις διατάξεις τους εργαζόμενους τους δημόσιους υπαλλήλους ορισμένου και αορίστου χρόνου, οι οποίοι, συνεχίζουν να πληρώνουν εισφορές υπέρ του Οργανισμού Εργατικής Κατοικίας, αλλά ωστόσο αποκλείονται λόγω ηλικιακών και οικονομικών περιορισμών. Κύριε Πρόεδρε, σας ευχαριστώ και επιφυλασσόμαστε για την Ολομέλεια.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ευχαριστώ, κ. Πρόεδρε. Στην προηγούμενη συνεδρίαση η Εισηγήτρια της Νέας Δημοκρατίας αναφέρθηκε ξανά σε χώρες της Ευρωπαϊκής Ένωσης που εφαρμόζουν την αντιπαροχή. Μας ανέφερε μάλιστα ότι η συμμετοχή των ιδιωτών θα είναι σημαντική για την ταχύτερη προσφορά κοινωνικής στέγης στην περίπτωση εφαρμογής της στεγαστικής πολιτικής που φέρνει το Υπουργείο.

Η λογική, όμως, της εισαγωγής πολιτικών από τις ανεπτυγμένες ευρωπαϊκές χώρες είναι συχνό φαινόμενο, αλλά η σκληρή πραγματικότητα, που είτε αποκρύπτετε, είτε δε γνωρίζετε, είναι πολύ σκληρή για τους μη έχοντες και στις υπόλοιπες χώρες του εξωτερικού. Ακόμα και σε εκείνες τις οικονομίες που είναι αρκετά πιο σημαντικές σε σχέση με την ελληνική.

Δεν θα σταθώ περαιτέρω σε αυτή τη λανθασμένη αντίληψη, ότι νομίζουμε πως έξω είναι πολύ καλύτερα και πρέπει να τα αντιγράψουμε, αλλά οφείλω να πω για την αποκατάσταση της αλήθειας και της πραγματικότητας πως οι μόνοι που επωφελούνται τέτοιων πολιτικών είναι μόνο και μόνο οι μεγαλοεργολάβοι. Άρα, να αφήσουμε έξω από αυτό το νομοσχέδιο του τι γίνεται στο εξωτερικό και ας δούμε πραγματικά τι γίνεται σε αυτή τη χώρα που έχει φτωχοποιηθεί τα τελευταία 12 χρόνια, αν τελικά προχωρήσει η στεγαστική πολιτική που θέλετε να εφαρμόσετε.

Ωστόσο, η στεγαστική πολιτική της χώρας δεν δρομολογείται κατ’ αυτόν τον τρόπο, αλλά αποτελεί προϊόν διαβούλευσης μεταξύ της πολιτείας και των φορέων, οι οποίοι, διατύπωσαν τις απόψεις τους και αρκετοί από αυτούς σας κατηγορούν για παντελή απουσία διαβούλευσης.

Δεν είναι, λοιπόν, καθόλου μικροπολιτικό ή λαϊκίστικο να σας κατηγορεί κανείς για προεκλογικό αφήγημα της κυβέρνησης μέσω αυτού του νομοσχεδίου, τόσο με αποδέκτες τους πολίτες και ενδεχομένως δικαιούχους των προγραμμάτων που προβλέπονται στο νομοσχέδιο, όσο και για τους υποψήφιους αναδόχους που θα επωφεληθούν της απαράδεκτης πρακτικής αντιπαροχής που αναφέρεται στα άρθρα 5 ως 7 ή για να είμαστε πιο ακριβείς, του ξεπουλήματος της δημόσιας περιουσίας.

Η ΓΣΕΕ από την πλευρά της, για παράδειγμα, μας ανέφερε ότι εκείνοι που βιώνουν τα μεγαλύτερα ζητήματα στην καθημερινότητά τους είναι οι ενοικιαστές, για τους οποίους δεν αναφέρατε το παραμικρό σε κανένα σημείο του νομοσχεδίου, παρά μόνο τα εισοδηματικά κριτήρια της αγοράς στο μέλλον της κατοικίας, στην οποία πρότερα θα πληρώνει ενοίκιο.

Άρα, δείχνετε να μην καταλαβαίνετε ή να μην αντιλαμβάνεστε ή να μη θέλετε πραγματικά να αντιληφθείτε την τραγική πραγματικότητα σήμερα στη στέγαση. Η λύση που θα έφερνε την αλλαγή στο τοπίο της στέγης δεν είναι ούτε η αντιπαροχή για εμάς, ούτε η αγορά κατοικίας, όπως αναφέρεται στο νομοσχέδιο. Είναι αντί αυτού η ουσιαστική διερεύνηση της κοινωνικής στήριξης των πολιτών.

Όχι μόνο εκείνων που ανήκουν στην ηλικιακή ομάδα 25 – 39, αλλά το σύνολο των πολιτών που είναι μη έχοντες αυτή τη στιγμή και αδυνατούν δυστυχώς να τα βγάλουν πέρα πληρώνοντας τις πάγιες υποχρεώσεις τους, λόγω αυξήσεων στο ρεύμα, λόγω αυξήσεων στα βασικά αγαθά, όπως είναι το σούπερ μάρκετ. κρατική και πλήρως δημόσια στήριξη, η πολιτική, λοιπόν, αντιμετωπίζοντας τα προβλήματα που μας έφεραν ως εδώ. Η ανεξέλεγκτη βραχυχρόνια μίσθωση, η συρρίκνωση του εισοδήματος, η έκρηξη των ενοικίων, η έλλειψη προσφερόμενου συνόλου των κατοικιών, είναι κάποια από τα ζητήματα που θα έπρεπε να αποτελούν προτεραιότητα και όχι το χάρισμα της δημόσιας περιουσίας σε μεγαλοεργολάβους.

Καταλάβετε το, κύριε Υπουργέ, δεν είμαστε Ολλανδία ούτε Βέλγιο. Μακάρι να ήμασταν, αλλά δεν είναι αυτή η πραγματικότητα. Εκεί είναι αλήθεια πως η αντιπαροχή αποτελεί πάγια τακτική. Παράλληλα, όμως, έχει μετατραπεί ως πάγια τακτική οι νέοι αυτοί που δεν έχουν, οι μη έχοντες, στις χώρες της κεντρικής Ευρώπης θα μπαίνουν σε λίστα αναμονής ή σε κληρωτίδα για να έχουν μια ελάχιστη ευκαιρία να νοικιάσουν ή να αγοράσουν κάποια στιγμή μια κατοικία. Είναι αυτό δηλαδή για εσάς κοινωνική κατοικία, social housing; Δεν μπορώ να καταλάβω. Να αποτελεί θέμα εξέχουσας τύχης το δημόσιο αγαθό της στέγης; Να μένουν σε διαμερίσματα τεσσάρων και πέντε δεκαετιών, που δεν έχουν ανακαινιστεί ποτέ, όταν απαγορεύεται στους ενοικιαστές ή τους ιδιοκτήτες να προβούν σε οποιαδήποτε ενέργεια, γιατί η μεγάλη πλειοψηφία αυτών των κατοικιών είναι μολυσμένες; Αυτά είναι τα πρότυπά σας; Η ασυδοσία των μεγαλοεργολάβων και της κακής ποιότητας κατοικίας; Γι’ αυτό και τα προγράμματα που προβλέπονται στο παρόν νομοσχέδιο θα δυσχεράνουν δυστυχώς τη θέση των πολιτών στην οικιστική αγορά.

Επί των άρθρων. Εξαιρετικά προβληματικό είναι στο σύνολό του το άρθρο 10, στην εισαγωγή της ειδικής κατηγορίας χρήσης κοινωνική κατοικία. Προστίθεται, πλέον, η κατοικία στις γενικές κατηγορίες χρήσεων γης, όπως είναι η κοινωφελής λειτουργία, η αγροτική χρήση με αναφορά σε κάθε ακίνητο που ανήκει σε φορέα της Γενικής Κυβέρνησης και βρίσκεται εντός των αντίστοιχων χαρακτηρισμένων ζωνών γενικών κατηγοριών. Όπως αναφέρθηκε, όμως και από τους φορείς η διάταξη αυτή δεν διαθέτει καμία επιστημονική βάση και ανάλυση. Δεν δύναται δηλαδή η έννοια της κοινωνικής κατοικίας να εμπίπτει σε ειδική χρήση γης. Αυτό που επιχειρείτε, αυτό που καταλαβαίνουμε εμείς, είναι να εκδιωχθούν άνθρωποι από τις πόλεις και υπάρχει μεγάλος κίνδυνος κοινωνικής κατοικίας να βρεθούν σε εκτάσεις εκτός σχεδίου. Αντιλαμβάνεστε, λοιπόν, γιατί σας κατηγορούν για απαξίωση της κατοικίας και του ανθρώπου, θα ήταν οι δικαιούχοι της.

Κλείνοντας, θα ήθελα να τονίσω πως οι προτάσεις που καταθέτουμε καθ’ όλη τη διάρκεια των εργασιών της Επιτροπής δεν αποτελούν ούτε λόγια του αέρα ούτε κάτι τέτοιο. Είναι προαπαιτούμενα ενός ζητήματος στο πλαίσιο των κοινωνικών αναγκών, που ολοένα και αυξάνεται και βρίσκουμε μια κυβέρνηση ενάντια σε κάθε μορφή δίκαιης και ίσης πολιτικής απέναντι στους πολίτες. Ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ ΜΑΜΟΥΛΑΚΗΣ:** Ευχαριστώ, κύριε Πρόεδρε. Καταρχάς, να ξεκινήσω αγαπητοί συνάδελφοι από τον μεγάλο απόντα. Silver Alert για τον κ. Χατζηδάκη. Που είναι ο αρμόδιος Υπουργός; Δεν ξέρω, γιατί προφανώς βρίσκεται σε μια δίνη και δύσκολη θέση συνάμα. Ο ίδιος είχε δεσμευτεί, όταν αποκαλυφθεί ή αποδειχθεί ότι πράγματι έχει τεθεί υπό καθεστώς παρακολούθησης, προφανώς από την Εθνική Υπηρεσία Πληροφοριών, θα έπραττε τα δέοντα, δεν τα πράττει και γι’ αυτό φαντάζομαι ότι και η απουσία του είναι εκκωφαντική σήμερα στην αίθουσα.

Τώρα, περί της διακυβέρνησης της ΝΔ. Δυστυχώς, οι δείκτες κοινωνικού πρόσημου παρουσίασαν επιδείνωση και αυτό δεν το λέμε εμείς, αλλά η επίσημη αρχή της χώρας η ΕΛΣΤΑΤ. Έτσι για το 2021, όπως είχε αναφέρει και η Εισηγήτρια μας η κυρία Φωτίου, σχεδόν ένας στους τρεις Έλληνες με το ποσοστό να ανέρχεται στο 28,3% αντιμετώπισε κίνδυνο φτώχειας ή κοινωνικού αποκλεισμού. Το 37% είναι αντιμέτωπο με τη στεγαστική κρίση, αφού καλείται να ξοδέψει περισσότερο από το 40% του εισοδήματός του για δαπάνες στέγης. Αντίστοιχη έρευνα της Eurostat κατατάσσει την Ελλάδα στις κορυφαίες χώρες της Ε.Ε. με ακριβή στέγαση αναλογικά με το εισόδημα των κατοίκων της. Επίσης, σύμφωνα με έκθεση του ΟΟΣΑ του 2021, η δαπάνη των νοικοκυριών, αγαπητοί συνάδελφοι, για στέγαση έχει αυξηθεί ποσοστιαία περισσότερο από τις υπόλοιπες λοιπές δαπάνες. Παράλληλα, οι πληθωριστικές πιέσεις εξανεμίζουν δυσανάλογα τα εισοδήματα όσων ανήκουν στα μεσαία και χαμηλά εισοδηματικά στρώματα.

Τα κόκκινα δάνεια σωρεύονται, οι πλειστηριασμοί πρώτης κατοικίας ξεκίνησαν με τη σφραγίδα και τις ευχές πάντοτε του κυβερνητικού επιτελείου και εν μέσω αυτής της κρίσης και της τεταμένης ανασφάλειας, πουλάτε όνειρα, δημιουργείτε προσδοκίες ότι θα διασφαλίσετε το δικαίωμα στη στέγαση, ένα δικαίωμα που πράγματι κατατάσσεται στα θεμελιώδη δικαιώματα του ευρωπαίου πολίτη, που σύμφωνα και με το άρθρο 21 παράγραφος 4 του Συντάγματος, αναφέρει ρητά ότι η απόκτηση κατοικίας από αυτούς που τη στερούνται ή που στεγάζονται ανεπαρκώς, αποτελεί αντικείμενο ειδικής φροντίδας του κράτους.

Θέλετε να πιστέψουμε, ότι σχεδιάζετε να εφαρμόσετε πολιτική συνοχής που θα συμβάλει στη μείωση των εδαφικών και κοινωνικών ανισοτήτων; Έχετε δώσει δείγματα γραφής τα χρόνια της διακυβέρνησής σας. Στηρίζατε και στηρίζετε διαχρονικά, συγκεκριμένα μεγάλα συμφέροντα. Ως προς τα συμφέροντα και τα δικαιώματα των ευάλωτων των φτωχών, των νέων, όσων δεν γεννήθηκαν με κληρονομικά προνόμια, σχεδιάζετε μεθοδικά και τα επικοινωνιακά σας πυροτεχνήματα για να τους εξαπατήσετε. Έτσι και τώρα το επικοινωνιακό και πραγματικά εύηχο - όσον αφορά στον τίτλο - πυροτέχνημα, φέρνει τον τίτλο «το Σπίτι μου».

Ποια είναι όμως η ουσία του νομοσχεδίου, που συζητάμε; Ότι για άλλη μια φορά επιχορηγείτε τις τράπεζες. Είναι λες και εργάζεστε σε τμήμα τράπεζας και σχεδιάζετε νέα τραπεζικά προϊόντα, για νέους πελάτες. Ίσως θα έπρεπε να διεκδικήσετε πριμ παραγωγικότητας από το χρηματοπιστωτικό τομέα. Συγκαλύπτετε την αυξητική τάση των επιτοκίων, δημιουργώντας την ψευδαίσθηση στους νέους ότι δεν έχουν κανένα λόγο να εκφράζουν επιφυλακτικότητα για τη λήψη δανείου. Αλήθεια, δε θα μπορούσατε να θέσετε κάποιους περιοριστικούς όρους, στο κομμάτι της χρηματοδότησης που θα γίνει μέσω των τραπεζών; Για παράδειγμα, ένα ανώτατο όριο στο περιθώριο επιτοκίου; Πόσο ηθική μπορεί να είναι η απόκρυψη της αλήθειας, του κινδύνου που εμπεριέχεται, εμφιλοχωρείται, στη λήψη του δανείου, των ψιλών γραμμάτων της δανειακής σύμβασης, όταν επικοινωνείτε ότι οι νέοι αυτοί άνθρωποι θα αποκτήσουν επιτέλους το σπίτι τους; Γιατί δεν λέτε στους νέους, ότι η εξυπηρέτηση των δανείων που θα πάρουν, προϋποθέτει μόνιμη σταθερή και υψηλά αμειβόμενη εργασία, για όσο διάστημα διαρκεί η σύμβαση, που θα έχουν συνάψει με την τράπεζα; Γιατί δεν παρουσιάζετε τους κινδύνους ενός νέου τσουνάμι κόκκινων δανείων, αλλά και πλειστηριασμών; Υποθηκεύετε το μέλλον αυτών των νέων, που θα χαρακτηριστούν ως κακοπληρωτές, πατώντας πάνω στο όνειρό τους για δική τους στέγη.

Με το πρόγραμμα που σχεδιάσατε, το δάνειο θα χρηματοδοτείτε κατά 75% από τη δημόσια υπηρεσία απασχόλησης. Πιο συγκεκριμένα, λέτε ότι χρηματοδότηση δεν υπερβαίνει 475 εκατομμύρια ευρώ. Μας λέτε δηλαδή, ότι θα δοθούν 375 εκατομμύρια ευρώ άπαξ, με ωφελούμενα νοικοκυριά όχι περισσότερα από 5.000 και θα θέλετε να πιστέψουμε, ότι επιλύεται το στεγαστικό πρόβλημα της χώρας. Εάν αυτό δεν είναι επικοινωνιακό τερτίπι, τότε πραγματικά τι είναι; Γιατί δεν υιοθετείτε τη δική μας άποψη, με ετήσια δαπάνη από τον κρατικό προϋπολογισμό 255 εκατομμυρίων ευρώ για διπλασιασμό του επιδόματος ενοικίου, χωρίς να τίθεται το κατώτατο όριο των 10.000 ευρώ; Η δική μας πρόταση είναι πιο συμπεριληπτική. Αφορά σε νέους 24 έως 44 ετών, ευάλωτων κατηγοριών και μεσαίων στρωμάτων, χωρίς να τίθεται ο περιορισμός του ελάχιστου εισοδηματικού κριτηρίου των 10.000 ευρώ. Ως προς το πρόγραμμα «Κάλυψη», με τον τρόπο που το σχεδιάσατε, το καράβι οδηγείται στα βράχια. Πόσα σπίτια είναι ενταγμένα στο πρόγραμμα Εστία; Αναλογικά πόσοι μπορεί να είναι ωφελούμενοι; Γιατί πιστεύετε, ότι οι ιδιοκτήτες των κατοικιών θα θέλουν να τις προσφέρουν με την ίδια τιμή ενοικίου, που τους είχαν διαθέσει 6 με 7 χρόνια πριν στους πρόσφυγες; Ο σχεδιασμός σας μπάζει νερά.

Προσχηματικά φέρνετε το νομοσχέδιο, χωρίς να επιλύει το σοβαρό πρόβλημα στο στεγαστικό μας ζήτημα, χωρίς να χτυπάει το κακό στη ρίζα του.

**ΜΙΛΤΙΑΔΗΣ ΧΡΥΣΟΜΑΛΛΗΣ(Προεδρεύων της Επιτροπής)**: Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ**: Παρά το υψηλό ποσοστό ιδιοκατοίκησης που μειώνεται με την πάροδο των χρόνων, η χώρα μας και πρωτίστως οι νέοι που προσπαθούν να κάνουν το ξεκίνημα τους με τη δημιουργία οικογένειας, έρχονται αντιμέτωποι με τις αυξημένες τιμές ενοικίων και τη δυσκολία απόκτησης της δικής τους ιδιόκτητης στέγης. Το κοινωνικό πρόσωπο της κυβέρνησης αντανακλάται και σε αυτό το νομοσχέδιο, που φιλοδοξεί να διευκολύνει τους νέους μας να αποκτήσουν τη δική τους ιδιόκτητη κατοικία.

Η πρωτοβουλία «Σπίτι μου» - που ανακοινώθηκε από τον ίδιο τον κύριο Πρωθυπουργό, στη Διεθνή Έκθεση Θεσσαλονίκης, μόλις τον προηγούμενο Σεπτέμβριο - όπως και η αξιοποίηση της δημόσιας περιουσίας για κοινωνική κατοικία, παίρνουν πλέον σάρκα και οστά.

Ας δούμε, όμως, πρακτικά τι κάνει αυτό το νομοσχέδιο.

Καταρχάς, παρέχονται χαμηλότοκα ή άτοκα στεγαστικά δάνεια σε νέους και νέα ζευγάρια, για την απόκτηση πρώτης κατοικίας. Δικαιούχοι είναι άτομα ηλικίας 25-39 ετών. Οι προϋποθέσεις, οι οποίες πρέπει να συντρέχουν σωρευτικά, είναι οι εξής: Να διαθέτουν ετήσιο εισόδημα όχι μικρότερο από 10.000 ευρώ - για να υπάρχει πιστοληπτική ικανότητα των δικαιούχων ένταξης – και όχι μεγαλύτερο από αυτό που αντιστοιχεί στο εισοδηματικό κριτήριο που ορίζεται για τη λήψη επιδόματος θέρμανσης. Επίσης, να μη διαθέτουν ακίνητο κατάλληλο για κατοικία.

Η αξία του ακινήτου, που θα χρηματοδοτείται για αγορά, δεν μπορεί να υπερβαίνει τις 200.000 ευρώ, όπως αυτή προσδιορίζεται στο συμβόλαιο αγοράς. Το ακίνητο δεν μπορεί να υπερβαίνει τα 150 τ.μ. και θα πρέπει να βρίσκεται εντός οικιστικής ζώνης, σε οικοδομή με παλαιότητα τουλάχιστον 15 ετών. Επίσης, δεν μπορεί να ανήκει σε συγγενή α’ ή β’ βαθμού του αγοραστή.

Το δάνειο μπορεί να φτάσει μέχρι 150.000 ευρώ, με μέγιστη περίοδο αποπληρωμής τα 30 χρόνια και θα μπορεί να καλύπτει έως και το 90% της αξίας του ακινήτου που αποκτάται. Το υπολειπόμενο θα πρέπει να καταβάλλεται από ίδιους πόρους του αγοραστή. Κατά 75%, το δάνειο χρηματοδοτείται από τη Δημόσια Υπηρεσία Απασχόλησης (ΔΥΠΑ) –τον πρώην ΟΑΕΔ- και μάλιστα άτοκα, από τα αποθεματικά του πρώην ΟΕΚ και το 25% από τις τράπεζες. Σημειωτέον, αν ο δανειολήπτης είναι ή γίνει, κατά τη διάρκεια του δανείου, τρίτεκνος ή πολύτεκνος, τότε απαλλάσσεται της υποχρέωσης καταβολής των τόκων του δανείου επί τω επιτοκίω.

Εισάγεται η κοινωνική αντιπαροχή. Πρόκειται για τη σύμπραξη του δημοσίου με ιδιώτες κατασκευαστές, για την αξιοποίηση οικοπέδων ή δομημένων κτιρίων ιδιοκτησίας του δημοσίου, οι οποίοι θα αναλάβουν ως ανάδοχοι την υποχρέωση να κατεδαφίσουν και να αναγείρουν κοινωνικές κατοικίες, ενώ η κυριότητα των ακινήτων αυτών παραμένει στο δημόσιο. Ξεφεύγουμε από το παραδοσιακό -και ίσως ξεπερασμένο- μοντέλο των εργατικών κατοικιών. Δίνουμε ένα ποσοστό στον ανάδοχο, που κυμαίνεται από 30% έως και 60% και αυτός αναγείρει, με δικά του έξοδα, την οικοδομή επί του οικοπέδου. Στη συνέχεια, για συμφωνημένο εκ των προτέρων χρονικό διάστημα, εκμεταλλεύεται το μέρος που του αντιστοιχεί, ώστε να καλύψει τις δαπάνες του και να έχει ένα εύλογο επιχειρηματικό κέρδος. Το υπόλοιπο υποχρεούται να το εκμισθώσει σε χαμηλή προκαθορισμένη τιμή σε δικαιούχους κοινωνικής κατοικίας.

Αξιοποιούμε, συνεπώς, αναξιοποίητα ακίνητα του δημοσίου.

Με το Πρόγραμμα «ΑΝΑΚΑΙΝΙΖΩ-ΕΝΟΙΚΙΑΖΩ» για κενά σπίτια αρχικού ύψους 50 εκατομμυρίων ευρώ, επιδοτείται η ανακαίνιση τους και θα πρέπει να συντρέχουν οι εξής προϋποθέσεις:

Να είναι μέχρι 100 τ.μ. σε αστικά κέντρα.

Ο ωφελούμενος να έχει τουλάχιστον 50% της επικαρπία ή της πλήρους κυριότητας.

Το οικογενειακό φορολογητέο εισόδημα να μην ξεπερνά τις 40.000 ευρώ και η ακίνητη περιουσία τις 300.000 ευρώ.

Και, η κατοικία να μην είναι δηλωμένη ως πρώτη κατοικία, ούτε μισθωμένη, αλλά να φαίνεται ως κενή στο Ε2 του τελευταίου φορολογικού έτους.

Σε αυτό το Πρόγραμμα, η επιδότηση φτάνει ως και το 40% επί των τιμολογίων εργασιών και υλικών ανακαίνισης και έως 10.000 ευρώ.

Αγαπητοί συνάδελφοι, το παρόν νομοσχέδιο δίνει εφαρμόσιμες λύσεις σε πρακτικά προβλήματα. Δεν προσφέρεται για μικροκομματικές σκοπιμότητες και ανέξοδες αντιπολιτευτικές φιλοδοξίες του τύπου «εμείς θα δίναμε περισσότερα». Ασφαλώς και δεν εμπεριέχει επικοινωνιακού χαρακτήρα διατάξεις, όπως ψευδώς διατείνεται η αντιπολίτευση. Έτσι αποδεικνύεται ότι η σημερινή Κυβέρνηση ξέρει να δίνει λύσεις εκεί όπου η αντιπολίτευση αποτυγχάνει.

Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Και εμείς ευχαριστούμε τον κύριο Λεονταρίδη.

Τον λόγο έχει ο κ. Φάμελλος. Ορίστε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι βουλευτές η κυρία Φωτίου, ως Εισηγήτρια του ΣΥΡΙΖΑ, έχει περιγράψει το νομοσχέδιο αυτό, το οποίο ως τίτλο είναι ακόμη μια κοροϊδία του κυρίου Μητσοτάκη, με χατίρια για τις τράπεζες και τους εργολάβους και όχι για τους ανθρώπους και τις οικογένειες που έχουν ανάγκη.

Όμως, θα ήθελα να αναφερθώ μόνο στα ζητήματα της στεγαστικής αποκατάστασης για το Μάτι, μιας και θεωρώ ότι στα συγκεκριμένα άρθρα του νομοσχεδίου υπάρχει ακόμα μία κοροϊδία –για να μην πω τυμβωρυχία- της Κυβέρνησης. Θυμίζω ότι ο ΣΥΡΙΖΑ, μέσα σε ελάχιστο χρονικό διάστημα, στις 22 Μαΐου 2019, είχε ολοκληρώσει την προέγκριση του χωρικού σχεδίου για το Μάτι. Εκείνο το χωρικό σχέδιο περιλάμβανε ρυθμίσεις για το περιβάλλον, τον αιγιαλό, τις προσβάσεις, την κατοικία και την ασφάλεια της περιοχής -κάτι που δεν υπήρχε από τις προηγούμενες κυβερνήσεις, διαχρονικά.

Η κυβέρνηση επέλεξε από την πράξη νομοθετικού περιεχομένου τον Ιούλιο του 2019, να αναθέσει στο Τεχνικό Επιμελητήριο την εκπόνηση των μελετών και την δράση «ΜΑΤΙ ΞΑΝΑ» θα το έχετε ακούσει είναι πολυδιαφημισμένο. Τι έκανε πρακτικά. Δημιούργησε ένα παράθυρο για αναθέσεις, για παρεκκλίσεις και με πολλαπλές παρατάσεις, κατόρθωσε ακόμη και μέχρι σήμερα να μην έχει ολοκληρώσει το πολεοδομικό σχεδιασμό. Θυμίζω ότι θα ολοκληρωνόταν μέσα σε ένα χρόνο, αργούσαν ακόμα και να κάνουν προγραμματική σύμβαση με το Επιμελητήριο για να καταλάβετε.

Ξεκίνησε το αλαλούμ μετά με την πολεοδομική ρυμοτομική μελέτη που οι πολίτες ψάχνουν να την βρουν κάπου τον Αύγουστο του 2022 σε διαβούλευση, με πολλές εντάσεις. Πάντως, το σημαντικό είναι ότι η περιοχή μετά από τέσσερα χρόνια, τρεισήμισι χρόνια Μητσοτάκη, δεν έχει σχεδιασμό ενώ είχε εγκεκριμένη προέγκριση χωρικού σχεδίου από τον ΣΥΡΙΖΑ μέσα σε έξι μήνες, και δεν ξέρουμε αυτή η στεγαστική αποκατάσταση που θα γίνει, γιατί αυτή η στεγαστική αποκατάσταση που προτείνετε σήμερα κύριε Υφυπουργέ, είναι εκτός σχεδιασμού. Δεν έχει δηλαδή πολεοδομική συνέχεια, δεν έχει συνδέσεις, δεν έχει έργα υποδομής, δεν ξέρουμε αν υπάρχει οικόπεδο, δεν ξέρουμε αν υπάρχει καταλληλόλητα οικοπέδου, άρα κάνετε ένα σχεδιασμό έξω από την αποκατάσταση, μια αποκατάσταση έξω από το σχεδιασμό. Θα ήθελα απαντήσεις, για να δούμε και τι θα ψηφίσουμε και στην Ολομέλεια.

Πρακτικά είναι ένα πυροτέχνημα το θέμα αυτό, διότι ταυτόχρονα οφείλω να πω ότι το Νοέμβριο του 2018 είχε ανακοινωθεί από τον Αλέξη Τσίπρα, ότι τα λεφτά των Κυπρίων αδελφών μας, θα πάνε για νοσοκομείο στην Ανατολική Αττική. Μάλιστα, αυτό επιβεβαιώθηκε τον Απρίλιο του 2019 από τον Πρόεδρο της Κυπριακής Δημοκρατίας και τον Αύγουστο του 2019 από τον ίδιο τον κύριο Μητσοτάκη στην Κύπρο. Έρχεται τώρα η κυβέρνηση, ακυρώνει το νοσοκομείο-και νομίζω η επιλογή είναι ξεκάθαρη, αφού θέλει να κλείσει τα δημόσια νοσοκομεία γιατί να ανοίξει ένα ακόμη δημόσιο στην Ανατολική Αττική-και δεν απαντάει στο γιατί δεν γίνεται ξέρω εγώ είμαι ένας προνομιακός χώρος, ένας εκπαιδευτικός χώρος, ένας αθλητικός χώρος, αλλά θα γίνει στεγαστική αποκατάσταση. Ωραία, για ποιους, να μας πει τουλάχιστον ποιοι θα είναι αυτοί οι οποίοι θα επιλεγούν, πόσοι είναι, γιατί δεν εντάσσονται στον πολεοδομικό σχεδιασμό και στα έργα αποκατάστασης κατοικίας που θα χρηματοδοτηθεί και αυτή.

Δεν υπάρχουν απαντήσεις. Μάλλον ένα πυροτέχνημα, για να βολευτεί ένας εργολάβος γιατί πιθανά κάποιοι άλλοι δεν θα αποκατασταθούν. Όμως, η συζήτηση γι’ αυτή τη δωρεά-και κλείνω πολύ γρήγορα κύριε Πρόεδρε-ξαναέχει έρθει στη Βουλή, διότι με τροπολογία τον Δεκέμβρη του 2020 ξεκίνησε συζήτηση, για τη μεταφορά ενός ακινήτου από τις κατασκηνώσεις του Οίκου Ναύτου στον νέο Δήμο Μαραθώνα για να γίνει δράση.

Η συνέχεια της εξέλιξης. Ένα χρόνο μετά, καταργείται η τροπολογία αυτή γιατί δεν μπορούσαν να κάνουν την μεταφορά και ανακοινώνουν ότι με δωρεά της Κυπριακής Δημοκρατίας, το συγκεκριμένο ακίνητο θα γίνει δασικό αναψυκτήριο. Η δωρεά της Κυπριακής Δημοκρατίας δεν είναι μόνο για την στεγαστική αποκατάσταση, είναι και για ένα δασικό αναψυκτήριο, που με άλλη ρύθμιση περάσανε εξαίρεση ώστε να λειτουργεί μουσική τα βράδια. Εκεί πάνε τα λεφτά των Κυπρίων αδελφών μας.

Και τελικά, υπάρχει μια άλλη τροπολογία στον 4916 ώστε για την δημιουργία του δασικού αναψυκτηρίου, να γίνονται απευθείας αναθέσεις υπηρεσιών προμηθειών και έργων. Δηλαδή αναρωτιέμαι, η Κυπριακή Δημοκρατία ξέρει πού πάνε τα λεφτά της με απευθείας αναθέσεις και παρεκκλίσεις για ένα δασικό αναψυκτήριο που θα λειτουργεί τη νύχτα, για ένα χώρο στεγαστικής αποκατάστασης εκτός πολεοδομικού σχεδιασμού με άγνωστους ωφελούμενους. Αυτή είναι σήμερα η κατάσταση, αυτό μας εγκαλείτε.

Και βέβαια και κλείνω, η ρύθμιση προτείνει ότι με απόφαση του Υπουργού Περιβάλλοντος αναθέτουσα αρχή για το συγκεκριμένο, θα είναι το Τεχνικό Επιμελητήριο. Από ποτέ το ΤΕΕ έγινε εργολάβος και τεχνική υπηρεσία του δημοσίου, γιατί δεν υπάρχει μια τεχνική υπηρεσία του δημοσίου για να κάνει έστω το έργο της στεγαστικής αποκατάστασης. Είναι ανίκανο το Υπουργείο Εργασίας και Κοινωνικών Υποθέσεων για να κάνει κάτι τέτοιο, που είχε πρόγραμμα κοινωνικής και εργατικής κατοικίας, είναι ανίκανο και το δίνει στο ΤΕΕ και με ποιους όρους θα γίνει το Τεχνικό Επιμελητήριο, που ούτε ξέρουμε ότι είναι τεχνικός σύμβουλος της πολιτείας. Είμαστε μέλη με την κυρία Φωτίου, και εγώ έχω και μεγάλο διάστημα και στα όργανα και η κυρία Φωτίου ήταν θυμάμαι παλιότερα.

Εδώ λοιπόν προκύπτουν σοβαρά ερωτήματα, και για τους δικαιούχους, και για το φορέα, και για την περιοχή και πρακτικά, για το πώς θα γίνουν εκεί οικοδομικές εργασίες. Κλείνω με ένα ερώτημα που θέλω να το απαντήσει ο κύριος Υφυπουργός, για ποιο λόγο υπεύθυνη για την έκδοση των αδειών είναι η Διεύθυνση Αρχιτεκτονικής Οικοδομικών Κανονισμών και Αρχαιοτήτων του Υπουργείου Περιβάλλοντος, όταν συγκροτήθηκε με πολλές εξαγγελίες η κεντρική υπηρεσία δόμησης στο Υπουργείο;

Ήρθε ο κύριος Μητσοτάκης και μας είπε κάνουμε κεντρική υπηρεσία δόμησης στο Υπουργείο Περιβάλλοντος, γιατί δεν την χρησιμοποιείτε; Δύο χρόνια την έχετε συγκροτήσει. Υπάρχουν πολλά σοβαρά ζητήματα όπως καταλαβαίνετε, υπάρχει πάνω από όλα μία δέσμευση απέναντι στην Κυπριακή Δημοκρατία ότι οι εργασίες θα ξεκινήσουν τον Οκτώβριο του 2022, είμαστε Δεκέμβριο και δεν το λες και αριστεία κύριε Τσακλόγλου.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η στέγαση θεωρείται οικονομικά προσιτή εάν ο εναπομένων προϋπολογισμός του ενοικίου επαρκεί τουλάχιστον για την κάλυψη όλων των βασικών δαπανών. Ενώ το όριο αυτό καθορίζεται επί του παρόντος στο 40%, πάνω από το ένα τέταρτο των ενοικιαστών στην Ευρωπαϊκή Ένωση σε μη επιδοτούμενες κατοικίες, δαπανούν υψηλότερο ποσοστό του εισοδήματός τους σε ενοίκια, με το μέσο κόστος να αυξάνεται συνεχώς. Ταυτόχρονα, η ραγδαία αύξηση της βραχυπρόθεσμης ενοικίασης έχει ως αποτέλεσμα τη μείωση της διαθεσιμότητας οικιών για μόνιμη στέγαση και την αύξηση των τιμών, γεγονός που μπορεί να δυσχεραίνει σημαντικά τη διαβίωση σε αστικά και τουριστικά κέντρα.

Σύμφωνα με περσινή έρευνα της Eurofound, η ανεπαρκής στέγαση κοστίζει στις οικονομίες της Ευρωπαϊκής Ένωσης 195 δισεκατομμύρια ευρώ ετησίως. Ο αριθμός των ανθρώπων που ζουν στην Ευρώπη και δυσκολεύονται να καλύψουν το κόστος της στέγασης ή δαπανούν δυσανάλογα ποσά για το σπίτι τους σε σχέση με το εισόδημά τους, παρουσιάζει αύξηση. Ειδικότερα, οι μονογονεϊκές οικογένειες, οι πολύτεκνες οικογένειες και οι νέοι που εισέρχονται στην αγορά εργασίας, ανακαλύπτουν ότι το εισόδημά τους είναι ανεπαρκές για την κάλυψη του κόστους ενός ενοικίου, αλλά, ταυτόχρονα, είναι αρκετά υψηλό για να μη θεωρούνται δικαιούχοι επιδοτούμενης στέγασης.

Η Κυβέρνηση υποχρεούται να διατηρεί την κοινωνική ειρήνη, γιατί το δικαίωμα στη στέγαση είναι καθολικό. Προστατεύεται από το ευρωπαϊκό και διεθνές δίκαιο, γιατί είναι θεμελιώδες συνταγματικό και κοινωνικό δικαίωμα των ελλήνων πολιτών. Στη δύσκολη αυτή εξίσωση έρχεται να προστεθεί και το ενεργειακό κόστος, εκτοξεύοντας στα ύψη δυσθεώρητα το συνολικό κόστος στέγασης με τη στεγαστική επισφάλεια να είναι, όμως, σημαντικά μεγαλύτερη για όσους νοικιάζουν.

Είναι χαρακτηριστικό ότι για το σύνολο των κατοίκων της χώρας το ποσοστό όσων επιβαρύνονται υπερβολικά από το κόστος στέγασης ήταν 28,8% το 2021, σύμφωνα με τα στοιχεία της Eurostat, ενώ για τους ενοικιαστές σκαρφαλώνει στο τρομακτικό 74,6%. Την ίδια ώρα ο μέσος όρος στην Ευρωπαϊκή Ένωση εκτιμάται σε μόλις 21,2%. Η Αθήνα, η οποία πρωταγωνιστεί στις αυξήσεις των τιμών ενοικίασης και πώλησης κατοικιών, έχει γίνει σταδιακά απλησίαστη λόγω των χαμηλών εισοδημάτων των Ελλήνων.

Το 2019 νέα έρευνα της Eurostat καταγράφει ότι το 62,1% των ενοικιαστών στη χώρα μας – πρωταθλήτρια η Ελλάδα στο κόστος στέγασης στην Ευρωπαϊκή Ένωση – δαπανούσαν άνω του 50% του εισοδήματός τους για το κόστος στέγασης. Το αντίστοιχο ποσοστό ενοικιαστών στη Ρουμανία ήταν 29,4%, στην Ισπανία 26,2%, στη Βουλγαρία 24,2%, στην Πορτογαλία 14,5%, στη Γερμανία 10%, στη Γαλλία 8,6% και στην Κύπρο μόλις 4,4%. Σήμερα, μετά τη ραγδαία αύξηση των ενοικίων, την εκτίναξη του πληθωρισμού και την ενεργειακή κρίση, το κόστος στέγασης έχει αυξηθεί ραγδαία.

Εμείς στην Ελληνική Λύση το λέμε για ακόμη μία φορά. Η διασφάλιση της υγείας, της παιδείας, της ασφάλειας, της αξιοπρεπούς στέγασης, είναι σαφής υποχρέωση του Κράτους και όροι επιβίωσης για την κοινωνία, την πατρίδα και τη δημοκρατία. Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει ο κ. Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων)**: Ευχαριστώ πολύ, κύριε Πρόεδρε. Αξιότιμες κυρίες και αξιότιμοι κύριοι βουλευτές, βρισκόμαστε εδώ για ένα σημαντικό νομοσχέδιο, που έρχεται να συνδράμει στην αντιμετώπιση ενός καίριου προβλήματος που αντιμετωπίζουν οι νέοι μας. Είναι αυτό το πρόβλημα της στέγασης.

Επιτρέψτε μου να ξεκινήσω, λέγοντας, ότι το συνολικό πλέγμα των πολιτικών αυτής της Κυβέρνησης, έχει ως ένα από τα κύρια μελήματά του, τη βελτίωση του επιπέδου διαβίωσης των νέων μας.

Από τις «νταντάδες της γειτονιάς» και την αύξηση των θέσεων στους βρεφονηπιακούς σταθμούς, μέχρι την ασφαλιστική μεταρρύθμιση για τη νέα γενιά, την αύξηση του κατώτατου μισθού, τα προγράμματα των 100 χιλιάδων θέσεων εργασίας και το πρώτο ένσημο, τη μείωση των φορολογικών συντελεστών, τη θέσπιση…..

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Σας παρακαλώ πολύ, κύριε Υφυπουργέ, λίγο πιο δυνατά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων)**: Επαναλαμβάνω, λέγοντας, ότι από το συνολικό πλέγμα των πολιτικών της παρούσας Κυβέρνησης, έχει ως ένα από τα κύρια μελήματά του, τη βελτίωση του επιπέδου διαβίωσης των νέων. Από τα Προγράμματα, όπως είναι, «η νταντάδες της γειτονιάς» και την αύξηση των θέσεων στους βρεφονηπιακούς σταθμούς μέχρι την ασφαλιστική μεταρρύθμιση για τη νέα γενιά, την αύξηση του κατώτατου μισθού, τα προγράμματα των εκατό χιλιάδων θέσεων εργασίας και το πρώτο ένσημο, τη μείωση των φορολογικών συντελεστών, τη θέσπιση του επιδόματος γέννας, την αύξηση των γονικών αδειών και πολλά άλλα. Ο στόχος μας, είναι, η βελτίωση του επιπέδου διαβίωσης των νέων μας και η συμφιλίωση, επαγγελματικής και προσωπικής ζωής.

Σε αυτό το πλαίσιο με το παρόν νομοσχέδιο φέρνουμε προς νομοθέτηση ένα πλέγμα πολιτικών, το οποίο σε συνδυασμό με υφιστάμενες ή προσφάτως αναθεωρηθείσες πολιτικές και αναφέρω για παράδειγμα την επιδότηση ενοικίου ή τις πολιτικές για τη φοιτητική στέγη, συνιστούν ένα ολοκληρωμένο πρόγραμμα στεγαστικής πολιτικής.

Το νομοσχέδιο, υλοποιεί εξαγγελίες του Πρωθυπουργού στη Διεθνή Έκθεση Θεσσαλονίκης του περασμένου Σεπτεμβρίου. Πρόκειται για ένα μελετημένο και καινοτόμο πρόγραμμα στέγασης, που κινητοποιεί ιδιωτικούς και δημόσιους, εθνικούς και κοινοτικούς πόρους και κινείται στους εξής τέσσερις άξονες, που σχετίζονται, τόσο με την προσφορά, όσο και με τη ζήτηση στην αγορά στέγης.

Ο πρώτος άξονας είναι το «Πρόγραμμα στο Σπίτι μου», το οποίο αφορά άτομα ηλικίας 25 έως 39 ετών, με ετήσιο εισόδημα από 10.000 ευρώ και έως το κατά περίπτωση όριο που προβλέπεται για τη χορήγηση του επιδόματος θέρμανσης, οι οποίοι δε διαθέτουν ακίνητο κατάλληλο για κατοικία. Η εν λόγω νέοι, δικαιούται άτοκα και χαμηλότοκα δάνειο στο 90% της αξίας του ακινήτου, έναντι του 80% που είναι η συνήθης τραπεζική πρακτική και θα χρηματοδοτείται κατά 70% από τη δημόσια υπηρεσία απασχόλησης.

Το πρόγραμμα θα αφορά στην αγορά ακινήτων αξίας έως 200.000 ευρώ και έως 150 τετραγωνικών μέτρων και παλαιότητας, τουλάχιστον 15 ετών.

Εκτιμάται ότι ωφελούμενοι θα είναι 10.000 νέοι ή νέα ζευγάρια 25 έως 39 ετών.

Η υλοποίηση του προγράμματος αναμένεται στο πρώτο 3μηνο του 2023 και προβλέπει τη δυνατότητα αύξησης πόρων και δικαιούχων.

Μου έκανε ένα ερώτημα, ο κύριος Μουλκιώτης. Το έχουμε κάνει σε αρκετά προγράμματα αυτό το πράγμα. Όταν εξαντλούνται οι πόροι σε ένα Πρόγραμμα και το θεωρούμε ότι είναι επιτυχημένο, το επεκτείνουμε και αυτό το πράγμα δεσμευόμαστε να κάνουμε και στη συγκεκριμένη περίπτωση.

Ο δεύτερος άξονας, αφορά στο νέο-εισαχθέντα θεσμό της κοινωνικής αντιπαροχής. Σύμφωνα με τον οποίον, δημόσιοι φορείς συμπράττουν με ιδιώτες αναδόχους, προκειμένου να ανεγερθούν με έξοδα του αναδόχου σε οικόπεδα του δημοσίου, ακίνητα τα οποία θα εκμεταλλεύεται ο ανάδοχος για ορισμένο χρονικό διάστημα, με την υποχρέωση να εκμισθώνει μέρος αυτόν σε δικαιούχους, έναντι προκαθορισμένου μισθώματος.

Οι δικαιούχοι μισθωτές, θα επιλέγονται με βάση αντικειμενικά κοινωνικά κριτήρια, ενώ εκτός από την απλή μίσθωση των σπιτιών με χαμηλό ενοίκιο, θα επιτρέπεται και η υπογραφή συμβολαίων μίσθωσης με δικαίωμα προαίρεσης για την εξαγορά τους από τους δικαιούχους.

Η επιλογή του αναδόχου, θα γίνεται μετά από δημόσια πρόσκληση που θα απευθύνει ο Φορέας στον οποίο ανήκει το ακίνητο. Μετά το πέρας του χρόνου εκμετάλλευσης, ο ανάδοχος υποχρεούται να παραδώσει το ακίνητο στον ιδιοκτήτη Φορέα.

Στόχος του Προγράμματος Κοινωνικής Αντιπαροχής, είναι η ανέγερση 2,5 χιλιάδων κοινωνικών κατοικιών, για 5.000 ωφελούμενους ηλικίας και πάλι έως 39 ετών.

Ο τρίτος άξονας είναι το «Πρόγραμμα Κάλυψη», που αφορά τη μίσθωση από το δημόσιο ιδιωτικών κατοικιών που συμμετείχαν στο Πρόγραμμα «ΕΣΤΙΑ» για τη στέγαση μεταναστών και τη διάθεσή τους, σε ευάλωτους νέους και νέα ζευγάρια.

Σύμφωνα με το νομοσχέδιο, οι ιδιοκτήτες των ακινήτων καλούνται να εκμισθώσουν τις κατοικίες για 3 έτη σε άτομα ηλικίας 25 έως 39 ετών δικαιούχους του ελάχιστου εγγυημένου εισοδήματος και στόχος, είναι η αξιοποίηση -σε πρώτη φάση- τουλάχιστον 1.000 ακινήτων, στα οποία θα στεγαστούν περίπου 2.500 ωφελούμενοι. Αυτός είναι ο μέσος όρος, το μέγεθος του νοικοκυριού το οποίο λαμβάνει το ελάχιστο εγγυημένο εισόδημα. Κάποιος Βουλευτής το είχε ρωτήσει αυτό, νομίζω, ήταν βουλευτής της Αντιπολίτευσης.

Ο τέταρτος άξονας είναι το Πρόγραμμα «ανακαινίζω - νοικιάζω», που αποσκοπεί στην ένταξη κενών κατοικιών στη μισθωτή αγορά, με την επιδότηση των ιδιοκτητών για την αναβάθμισή τους. Το πρόγραμμα αφορά ιδιοκτήτες με ετήσιο εισόδημα έως 40.000 ευρώ και ακίνητη περιουσία έως 300.000 ευρώ, ενώ αποκλείονται όσοι ήδη έχουν ενταχθεί και επιδοτηθεί για παρόμοιες δράσεις, ας πούμε για παράδειγμα σε προγράμματα «εξοικονόμησης ενέργειας ή ανακαίνισης» για οποιοδήποτε από τα ακίνητά τους τα τελευταία πέντε έτη.

Το ακίνητο πρέπει να έχει εμβαδό έως 100 τετραγωνικά μέτρα, να βρίσκεται σε αστική περιοχή, δεν πρέπει να έχει δηλωθεί ως πρώτη κατοικία ή ως μισθωμένη, αλλά να αναφέρετε ως κενή στο Ε2 των τριών τελευταίων ετών.

Οι εντασσόμενοι στο πρόγραμμα επιδοτούνται για δαπάνες επισκευής και ανακαίνισης έως 10.000€ και προσφέρει στο 40% της δαπάνης, με την προϋπόθεση να γίνεται ηλεκτρονική εξόφληση των τιμολογίων και εκμίσθωση του ακινήτου για τρία τουλάχιστον χρόνια.

Θεσπίζεται, επίσης, Πρόγραμμα Στεγαστικής Αποκατάστασης των Πυρόπληκτων στο Μάτι, με αντικείμενο την ανέγερση κοινωνικών κατοικιών μέσω της αξιοποίησης της δωρεάς της Κυπριακής Δημοκρατίας που προβλέπεται από το Μνημόνιο που υπεγράφη μεταξύ Ελλάδας και Κύπρου.

Κυρίες και κύριοι Βουλευτές, αυτό είναι το 7ο νομοσχέδιο του Υπουργείου Εργασίας σε αυτή την κυβερνητική θητεία που υπηρετεί το πολιτικό πρόταγμα της κυβέρνησης για οικονομική ανάπτυξη με κοινωνικό πρόσημο. Έχουν προηγηθεί, μεταξύ άλλων, ο ν. 4670/2020 με τον οποίο αυξήσαμε τα ποσοστά αναπλήρωσης του ανταποδοτικού τμήματος της κύριας σύνταξης όσων έχουν πάνω από 30 χρόνια ασφάλισης και θεσπίσαμε κατηγορίες ασφαλιστικών κλάσεων για ελεύθερους επαγγελματίες, αυτοαπασχολούμενους και αγρότες.

Ο ν. 4808/2001 με τον οποίο ενισχύσαμε την προστασία στην εργασία, αυξήσαμε τις γονικές άδειες και τις άδειες εργαζομένων που φροντίζουν ευάλωτα άτομα της οικογένειάς τους, θεσπίσαμε την Ψηφιακή Κάρτα Εργασίας και πλαίσιο για την εργασία, αναβαθμίσαμε το Σώμα Επιθεώρησης Εργασίας σε Ανεξάρτητη Αρχή, θεσπίσαμε για πρώτη φορά πλαίσιο για τα δικαιώματα των εργαζομένων στις πλατφόρμες, καθώς και πλαίσιο για την αντιμετώπιση παρενόχλησης και κακοποίησης στους εργασιακούς χώρους.

Το τρίτο ήταν ο ν. 4826/2021 με τον οποίο συστήσαμε το Ταμείο Επικουρικής Κεφαλαιοποιητικής Ασφάλισης προκειμένου να διασφαλίσουμε τις μελλοντικές επικουρικές συντάξεις της νέας γενιάς από τις επιπτώσεις της δημογραφικής γήρανσης του πληθυσμού.

Ο ν. 4892 με τον οποίο προχωρήσαμε σε διατάξεις σχετικές με τον εκσυγχρονισμό και την παραπέρα ενίσχυση της ψηφιοποίησης του e-ΕΦΚΑ με στόχο τη βελτίωση της εξυπηρέτησης των πολιτών.

Ο ν. 4921/2022 με βάση τον οποίο αναδιοργανώσαμε ριζικά τον πρώην ΟΑΕΔ μετατρέποντάς τον σε μια σύγχρονη δημόσια υπηρεσία απασχόλησης με στόχο την επιδοτούμενη κατάρτιση των ανέργων και όχι μόνο, για την απόκτηση σύγχρονων δεξιοτήτων και τη διασύνδεσή τους με την αγορά εργασίας.

Τέλος, ο προσφάτως ψηφισθείς ν. 4997/2022 για τον εξορθολογισμό του ασφαλιστικού συστήματος και την ενίσχυση εργαζομένων, συνταξιούχων και ευάλωτων κοινωνικών ομάδων.

Σήμερα, έχουμε μπροστά μας ένα νέο νομοσχέδιο κοινωνικής πολιτικής, στο επίκεντρο του οποίου βρίσκονται οι νέοι. Επιδιώκουμε να αποτελέσει μέρος της λύσης του υπαρκτού προβλήματος, της οικονομικά προσιτής στέγασης για ένα αξιοπρεπές βιοτικό επίπεδο.

Επαναλαμβάνω κατηγορηματικά πως το νομοσχέδιο αυτό έχει κοινωνικό χαρακτήρα, καθώς η πολιτεία αναλαμβάνει πρωτοβουλία για το στεγαστικό πρόβλημα που αντιμετωπίζει η νέα γενιά. Είναι ένα νομοσχέδιο που κινητοποιεί εθνικούς και κοινοτικούς, αλλά και ιδιωτικούς πόρους, σχολάζουσες δημόσιες ιδιοκτησίες και προσφέρει λύσεις σε ένα χρόνιο πρόβλημα.

Η στεγαστική πολιτική παραδοσιακά δεν βρισκόταν ποτέ στο επίκεντρο της κοινωνικής πολιτικής της χώρας μας. Σε σημαντικό βαθμό αυτό αλλάζει με το παρόν νομοσχέδιο, γι’ αυτό και για όλους τους παραπάνω λόγους θα ήθελα να καλέσω όλα τα κόμματα να το ψηφίσουν.

Παρεμπιπτόντως, θα ήθελα να αναφέρω και κάτι στο οποίο αναφέρθηκε προηγουμένως ο κ. Μαμουλάκης, έχει φύγει τώρα, αναφέρθηκε προχθές η κυρία Φωτίου και αναφέρθηκε κι εχθές στη συζήτηση για τον προϋπολογισμό ο κ. Τσακαλώτος. Δυστυχώς - αυτό εκτός πρακτικών παρακαλώ - δεν γνώριζα τις συγκεκριμένες διαδικασίες και δεν απάντησα εκεί. Αναφέρεται στο τι συνέβη με την φτώχεια την περίοδο μετά το 2019. Οι μελέτες στις οποίες αναφέρθηκαν οι συγκεκριμένοι ομιλητές χρησιμοποιούν μια βάση δεδομένων, είναι ευρωπαϊκή και λέγεται EU SILK, ευρωπαϊκή έρευνα για τα εισοδήματα και τις συνθήκες διαβίωσης των νοικοκυριών. Η έρευνα αυτή κάθε χρονιά κάνει ερωτήσεις για την προηγούμενη χρονιά και μετά κάνει ακόμη ένα χρόνο για να το δημοσιεύσει. Τα στοιχεία που έχουμε τώρα αναφέρονται στο 2021 αλλά είναι στοιχεία του 2020. Το 2020 ήταν μια πολύ ιδιαίτερη χρονιά και το γωνρίζουμε όλοι. Στην πραγματικότητα και το 2021 δεν είναι μια κανονική χρονιά, ενώ το 2022, παρά την ουκρανική κρίση, μπορεί να θεωρηθεί ότι κάτι έχει. Τι είναι αυτό το οποίο παρατηρήθηκε εκεί και το οποίο επεσήμαναν και η κυρία Φωτίου και ο κ. Μαμουλάκης και ο κ. Τσακαλώτος εχθές; Είναι ότι είχαμε πράγματι μία μικρή αύξηση της σχετικής φτώχειας. Πού οφείλεται αυτό το πράγμα;

Μην ξεχνάτε ότι σε εκείνο το διάστημα, ένα πολύ μεγάλο κομμάτι του εργατικού δυναμικού, είχε τεθεί σε κατάσταση αναστολής. Αυτό το οποίο πληρωνόταν ήταν τα 534 ευρώ της αποζημίωσης ειδικού σκοπού, για τα οποία, όμως, πληρώναμε ασφαλιστικές εισφορές σαν κυβέρνηση που ήταν στον πλήρη μισθό. Αλλά, αυτό το οποίο καταγραφόταν στις έρευνες ήταν τα 534. Στα 534 ευρώ, πράγματι, αρκετά νοικοκυριά τα οποία ήταν λίγο πιο πάνω από τη γραμμή της φτώχειας, έπεσαν προς τα κάτω. Όμως, τα 554 ευρώ τα δίναμε όχι μόνο σε αυτούς που είχαν υψηλότερους μισθούς, αλλά και σε εκείνους οι οποίοι δούλευαν part time και έπαιρναν χαμηλότερους μισθούς.

Αυτός ακριβώς είναι και ο λόγος, που μέσα σε αυτές τις στατιστικές οι οποίες έχουν δημοσιευθεί, μεταξύ 2019 και 2020, γιατί εκεί είναι τα εισοδήματα για τα οποία μιλάμε, εκείνο το οποίο παρατηρούμε, είναι μείωση στο λεγόμενο χάσμα φτώχειας. Δηλαδή, κατά μέσο όρο, πόσο απείχε ο φτωχός από τη γραμμή φτώχειας; Αυτό εδώ το πράγμα μάζεψε. Και γιατί μάζεψε; Μάζεψε, ακριβώς, λόγω αυτών των πολιτικών. Η σχετική φτώχεια σε αυτό το αντίστοιχο χρονικό διάστημα, έχει αυξηθεί στις περισσότερες ευρωπαϊκές χώρες. Δεν είναι η Ελλάδα κάποια εξαίρεση σε αυτό.

Όμως, στις έρευνες αυτές κάνουν και ορισμένες ερωτήσεις σε σχέση με το 2021. Δηλαδή, την ίδια χρονιά που πραγματοποιείται η έρευνα και δημοσιοποιούνται τώρα. Με τις ερωτήσεις αυτές η Eurostat βγάζει έναν δείκτη, που λέγεται δείκτης υλικής αποστέρησης. Χονδρικά, αυτό είναι το πράγμα το οποίο είναι, ας το πούμε έτσι, στη φτώχεια σε απόλυτους όρους. Εκεί, αυτό που καταγράφεται για το 2021, είναι μια θεαματική μείωση της φτώχειας, της υλικής αποστέρησης, όχι μόνο σε σχέση με το 2020, αλλά και σε σχέση με το 2019. Και μην ξεχνάτε ότι αυτά γίνονται, ενώ μεταξύ 2019 και 2020 το ΑΕΠ στην Ελλάδα μειώνεται κατά 8,8%, όλο το διαθέσιμο εισόδημα μόνο κατά 2,6%, γιατί υπήρχε αυτή η κυβερνητική στήριξη. Ταυτόχρονα, το 2021 δεν είχαμε επανέλθει σε επίπεδο ΑΕΠ στα επίπεδα του 2019 και παρόλα αυτά, σε επίπεδο υλικής αποστέρησης, οι δείκτες είναι πολύ καλύτεροι.

Αυτά σαν απάντηση στα ερωτήματα περί φτώχειας, τα οποία έθεσαν οι εκλεκτοί βουλευτές τους οποίους ανέφερα προηγουμένως. Σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ(Προεδρεύων της Επιτροπής)**: Ευχαριστούμε πάρα πολύ τον Υφυπουργό τον κύριο Τσακλόγλου.

Κυρίες και κύριοι Bουλευτές, ολοκληρώθηκε η επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων:

Η Εισηγήτρια της Πλειοψηφίας, κυρία Μαρία – Αλεξάνδρα Κεφαλά, έχει ψηφίσει υπέρ.

Η Εισηγήτρια της Μειοψηφίας, κυρία Θεανώ Φωτίου, επιφύλαξη.

Ο Ειδικός Αγορητής του Κινήματος Αλλαγής, κ. Γεώργιος Μουλκιώτης, επιφύλαξη.

Ο Ειδικός Αγορητής του Κ.Κ.Ε., κ. Ιωάννης Δελής, επιφύλαξη.

Η Ειδική Αγορήτρια της Ελληνικής Λύσης, κυρία Μαρία Αθανασίου, επιφύλαξη.

Η Ειδική Αγορήτρια του ΜέΡΑ25, κυρία Μαρία Απατζίδη, κατά.

Όπως προκύπτει, από τις τοποθετήσεις των Εισηγητών και των Ειδικών Αγορητών, τα άρθρα 1 έως 35 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό στο σύνολό του.

Συνεπώς, το σχέδιο νόμου του Υπουργείου Εργασίας και Κοινωνικών Υποθέσεων «Σπίτι μου - στεγαστική πολιτική για τους νέους, αξιοποίηση της δημόσιας περιουσίας και κοινωνική κατοικία, στεγαστική αποκατάστασης πυρόπληκτων στην περιοχή «Μάτι» και άλλες διατάξεις», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 18.00΄λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΙΛΤΙΑΔΗΣ ΧΡΥΣΟΜΑΛΛΗΣ ΙΑΣΩΝ ΦΩΤΗΛΑΣ**